text:
VIERZIDURE - Une anade buine pal Furlan
Il presidente de ARLeF, Lorenzo Zanon nus fâs un belanç su la lenghe furlane
No covente jessi patîts di furlan par rindisi cont che il 2011 per marilenghe nol è stât un an come ducj chei altris. Baste cjalâ a ce che al è stât il grant event dal Liet International, il festival des cjançons intes lenghis des minorancis che al à trasformât Udin inte capitâl europeane des comunitâts regjonâls che a tutelin lis lôr lenghis. Che a son mancul feveladis dal inglês, dal francês, dal spagnûl o dal talian, ma che daûr a àn une tradizion lungje di secui, e un valôr che i lôr popui no vuelin e no puedin dismenteâ.
O fasìn il pont sul Liet ma ancje su dut ce che il 2011 al à puartâ in teme di tutele de marilenghe cul president de ARLeF, la Agjenzie regjonâl pe lenghe e pe culture furlane, Lorenzo Zanon.
President, il Friûl pe prime volte al à fat di senari al concors musicâl plui impuartant d’Europe par ce che al intes lis lenghis di minorance. Passât l’esam?
Il Liet al è stât un sucès. E jere une prove une vore dificil, dal moment che no vevin mai vude cheste esperience che nus meteve intor i voi de Europe interie. O vin vût coments une vore bogns di bande di ducj par cemût che e jere organizade la manifestazion. Sedi i artiscj che lis delegazions a àn preseade la citât, il teatri e l’acet che ur è stât dât: in particolâr o vevin tant che ospit Alexej Kozhemyakov, che al è il cjâf de segreterie dal Consei di Europe che al à competence su la atuazion de Cjarte europeane pes lenghis regjonâls e minorizadis. Un funzionari une vore influent che al à fat capî in maniere clare la sô maravee par une organizazion professionâl e curade intal detai grazie ancje ae colaborazion de Cooperative di Informazion Furlane. Il nivel des cjançons po al è stât une vore alt, e chest al à judât a vê ancjemò plui visibilitât.
Difat al è stât une vore di risalt internazionâl. Il non di Udin al è rivât ancje su “The Independent”, un dai plui impuartants gjornai inglês. La uniche che no si è visate dal Liet e je stade la Rai…
O soi stuf di ripeti ce che o pensi de sotstime che la television di Stât, che e sarès tignude a tiermins di leç a prestâ atenzion fuarte aes minorancis, e pant simpri di plui rispiet aes tantis iniziativis che a son imbastidis sul furlan. O ai di dî, dut câs e a onôr dal vêr, che la Rai e à seguide une iniziative di chês che si son zontadis al Liet, il festival dai coros par furlan e par sloven dai fruts des scuelis de regjon che si son dâts dongje a Pagnà. Un spetacul bielissim e plen di int.
La centralitât europeane di Udin si viôt ancje de Mostre dal Cine Furlan che ogni doi agns e devente Mostre dal cine des minorancis…
La competence dal Cec e i leams che si son creâts in chescj agns a permetin vuê di considerâ Udin il centri de cinematografie intes lenghis mancul pandudis. Stant che lis pruduzions cumò a son simpri plui bielis e impuartantis cul lâ dai agns si podarà ancje rivâ a celebrâ ogni an une edizion di chest festival, ma par cumò la scansion bienâl e va benon. Se po si fevele dal cine furlan, mi somee vivarôs ma i coscj di produzions impuartantis a son pardabon dificii di frontâ.
Di cuant che al vuide la ARLeF, lui al insist su la valence ancje economiche de tutele dal furlan.
Sigûr! Baste pensâ ae valence turistiche che e podarès regalâ la identitât di Udin capitâl europeane des minorancis. Si varès turiscj di Gales, Scozie, France, Spagne e no dome: la dimension plurilengâl e atire la int, parcè la Europe di vuê e je multilengâl e multiculturâl. Ma jo o pensi ancje che ducj i investiments sul furlan non son caritât par cuatri gjats, ma aur pai zovins che cu lis cognossincis in marilenghe a podaressin cjatâ chê ocupazion inteletuâl che vuê in altris cantins no je a disposizion. I çurviei furlans si puedin tigni achì, baste volê.
Al covente crodiji, però…
Mi somee che, a fuarce di bati, tai politics de nestre Regjon e sedi nassude une gnove cussience dal furlan, tant che clâf de nestre specialitât. E a son tantis lis robis, ancje ambiziosis, che a son al studi. La plui impuartante, o pues anunciâlu ae “Patrie”, e je la analisi di fatibilitât di une Agjenzie Europeane su lis lenghis minoritariis che e vedi sede a Vile Manin. Un sium? No. O stin lavorant par chel. Clâr che a coventin risorsis, ma la robe e darès un sburt incredibil al sisteme Friûl.
L’an che si siere al sarà memoreât tant che l’an de leture publiche de Bibie, un event di comunitât che al à tirât dongje i furlan intor a un progjet unificant.
Sì, al è stât ancje chest un sfuarç organizatîf no di pôc. Ma se in dut chest al è stât un mert, al è chel di vê metût adun dutis lis realtâts plui impuartantis dal mont furlan. Lis trê Provinciis e lis trê Diocesis, la Regjon, la Universitât, i mieçs di comunicazion e lis associazions in prime linie su la tutele de lenghe. E il gradiment al sta tai numars. 140 mil contats sul sît di Radio Spazio a fevelin clâr dal interès che la operazion e à stiçât.
Ma ise finide lì?
No. Intant pal 3 di Avrîl o volarès mantignî ce che o vevi prometût a ducj i letôrs, ven a stâi regalâur il discut cul toc che a àn let, plui la introduzion e la fin de leture. Chest par lassâur alc di tangibil. Pe consegne al coventarà il Teatron di Udin, parcè che a son pardabon tancj… E je la iniziative popolâr plui incisive e significative che mi impensi mai fate su la lenghe furlane. E la colaborazion che o vin sperimentât in chel periodi e va recuperade in altris situazion, pal ben de marilenghe.
La marilenghe. In ce situazion ise?
Buine, mi somee. L’ultim scandai che al è stât puartât indevant e che o vin presentât cualchi setemane indaûr al fevele clâr e al presente un stât de lenghe avonde bon par cognossince, pratiche e ancje nivel di acetazion positive di bande de opinion publiche. La tutele, al contrari di chel che si pense, e à pôcs aversaris tal mieç dai furlans.
Par valorizâ la lenghe un imprest come il Grant Dizionari Bilengâl Talian-Furlan al jere necessari. Jerial necessari ancje stampâlu?
Salacor ducj chei che a àn doprât fin cumò il dizionari eletronic che al è logât su Internet no sintiran bisugne di cjoli la edizion su cjarte, ma stant che i mieçs eletronics no son doprâts di ducj, pes bibliotechis e par tancj furlans al è impuartant tocjâ cun man chest lavôr. Un lavôr lunc 13 agns e che al veve di rivâ a un pont dulà che ducj a podessin viodi la grandiose operazione che e je stade fate.
Dut câs a son impuartants personaçs de culture furlane come Adrian Cescje che a àn rilevade une incoerence rispiet a cemût che il dizionari al jere stât pensât…
Jo mi cjati a ereditâ une opare pensade e realizade tal cors di un grum di agns. Adrian Cescje al è un che al à dât une vore ae culture furlane e jo o ai rispiet di ce che al pense. Dut câs lui al fevele di linguist, e o pensi che la preocupazion che al à e sedi che la publicazion dal dizionari su cjarte e fermi il lavôr di definizion dal corpus e dal status de lenghe. Nuie di plui lontan des intenzions de ARLeF. Il progjet nol è sierât nancje par un pêl. O savìn che a coventin imprescj di setôr e ancje magari un vocabolari monografic. Il lavôr nol è mai finît.
A proposit di politiche linguistiche, une altre buine gnove e somee rivâ de scuele dulà che al è stât prontât il regolament pe introduzion dal furlan e cumò a son viertis ancje lis listis par cjatâ i docents che a laran a insegnâ la marilenghe ai fruts.
Savessial cetant che o vin sburtât par rivâ a chest pont! La machine de scuele e je dificile di indreçâ. Dut câs o stin lavorant par jessi pronts cui materiâi didatics, e o continuarìn a marcjâ strent ducj chei che a àn responsabilitât in chest compart. Bisugne partî: no son scusis. Ancje se i bêçs no vessin di jessi avonde, al covente instès scomençâ, parcè che al covente dâ un segnâl concret al 60 par cent des fameis che a sielzin di fâ imparâ la marilenghe ai fruts.
Si rivaraial a tacâ cul an che al ven?
Si scuen. Ma o viodarìn ca di cualchi dì se a saran problemis, parcè che i timps a son strents. A Fevrâr a son lis preiscrizions, e al covente jessi in vore. Jo o soi otimist.
Buinis gnovis ancje par radio e televisions privadis. Ce covential par garantî la plene operativitât di chescj mieçs di comunicazion?
La sigurece di podê vê finanziaments plurienâi. Al sarà un pas fondamentâl, ma par intant al è stât impuartanton sigurâ aes emitentis locâls i fonts par trasmeti programs par furlan. I va dit grazie al assessôr De Anna che al è stât di peraule, cuant che si jere impegnât par prontâ chestis risorsis. La sensibilitât che al à mostrât su cheste materie le sta vint ancje par judânus a struturâ in maniere simpri plui eficiente la nestre Agjenzie. Al va dit che cuant che e je stade metude sù no veve nancje une plante organiche ni une direzion. Cumò o stin cirint di rifondâle par lavorâ simpri plui e miôr.
Ultime domande. Cu la poesie di Cappello, Vallerugo e Zanier, la biografie dramatiche di Fantini su pre Checo Placerean e la zornade di studi su Elio Bartolini la Farie Teatrâl Furlane e mostre di jessi aromai deventade une realtât. Saraial mai pussibil rivâ a un Teatri Stabil in marilenghe?
La Farie e je une scommesse no indiferente e mi fâs plasê viodile cressi cussì. Coordenâ un mont di int creative come chel furlan al è une sfide che e riscje di fermâsi devant di tensions e rivalitâts che in cjamp culturâl si cjatin dispès. Fin cumò i risultâts mi somein une vore bogns e l’assessorât ae culture al à fat cressi di 80 a 100 mil euros il contribût assegnât. Mi somee un segnâl impuartant par sburtânus a pensâ a produzions di nivel, ma ancje ae formazion, ae ricercje, ae publicazion. Parcè che il teatri al è un lengaç di fonde par dâ dignitât a ogni lenghe.
Walter Tomada


c: text/html

text:
LA INTERVISTE - Dino Zoff: «O vin lidrîs buinis, o vin di tignîlis di cont»
Cuant che si fevele di Dino Zoff e ven simpri iniment la sô espression suturne e impassibile, di cuant che al jere zuiadôr fint a lis sôs presincis a la vuide di impuartantis formazions di balon. Cjapant in man il telefon par clamâlu, la man no jere propit ferme par vie di un ciert sens di sogjezion. Ma la prime rispueste che al à dât a pene che i vin domandât se al veve timp par cualchi domande al è stât un confidenziâl e convint «Sigûr!», presentantsi subit come une persone disponibile e par diviersis voltis ancje pronte a la batude, massime ricuardant i episodis plui personâi sedi in cjamp sedi fûr. Partît di zovin dal Friûl, maridât cun Annamaria di Mantue, nol à mai dismenteât lis sôs lidrîs e i valôrs che lu lein ancjemò a la nestre tiere: serietât e concretece a son lis sôs peraulis di ordin.
Vivial a Rome aromai stabil?
Sì, aromai la mê vite e je chi ancje se o torni 3 o 4 voltis par an a Marian, il gno paîs dulà che o ai ancjemò la cjase.
Si cjatial cun altris siei coleghis furlans?
Sì, ancje se in dì di vuê no son plui tancj zuiadôrs come cuant che o zuiavi jo. Cumò al è Reja, l’alenadôr de Lazio… sperìn di viodisi a pene che al finìs i impegns di campionât.
Fevelaiso par furlan tra di voaltris?
Si capìs: tra noaltris furlans si fevelave simpri par furlan, no stin a scherçâ. Però come che o disevi, magari cussì no, cumò no sin tancj tal balon di serie A. Agns indaûr ogni scuadre a ‘nt veve 3 o 4 di lôr, ma no je plui come une volte.
Ancje cun Bearzot fevelavial par furlan?
Sì, ancje se lui al fevelave cun me par furlan dome dal Friûl e dal nestri privât. Nol à mai doprât la lenghe furlane par no fâsi capî dal rest de scuadre: al è simpri stât clâr.
Parcè vuê sono cussì pôcs i zuiadôrs furlans in serie A?
Secont me parcè che a son mancul fruts. E chei che a son a àn tancj altris sports e duncje a son plui sparniçâts un pôc par dut. Cun di plui, probabilmentri no je plui chê voie di vignî fûr, il spirt di sacrifici parcè che cumò a stan ducj ben e a cjapin la vite in maniere difarente. Forsit e mancje ancje la «fam di deventâ cualchidun».
Ma duncje il caratar dai furlans isal gambiât?
(Zoff al fâs une ridade) I furlans a restin un popul di lavoradôrs che cence fâ tante confusion a van indevant cun serietât, cun misure, cence fevelâ di bant.
E un difiet?
Tai ultins timps o stin deventant un pôc talians. (e al fâs une altre riduçade)
Invezit la scuele dai alenadôrs e je metude miôr (tacant di Bearzot, Fedele, Del Neri, Capello, Reja…). Parcè?
Parcè che i furlans a son int concrete, che no si fâs cjapâ mâl par un risultât negatîf. A van indevant cui pîts par tiere. Cualchidun al dîs che o sin sierâts, ma nol è just: chel al è un stereotip. Magari o sin plui risiervâts, ma chest nol vûl dî jessi isolâts: o savìn vivi cun ducj chei altris, ma cun serietât, stant al pas cui timps che a gambiin. E chest al zove se tu âs di tignî dongje un grup di zovins intune scuadre.
Fevelant de Sô esperience come alenadôr de Italie, ce aial pensât cuant che in finâl Totti al à fat il «tîr de sedon» (semifinâl vinçude cui rigôrs cuintri de Olande tai campionâts Euro2000 in Belgjiche e Paîs bas, ndr): Lui in panchine al è restât impassibil, ma dentri ce aial pensât?
Nuie: par me se un al fâs un gôl cuntun rigôr al pues tirâlu di plat, cul «cucchiaio», di ponte… baste che e vadi dentri.
Totti di resint al è stât protagonist di un brut episodi (fal di espulsion su Balotelli te finâl di Cope Italie Rome-Inter, ndr)?
Atenzion, chi si à di jessi une vore clârs: cuant che si zuie di balon al è agonisim, scuintri fisic… no si zuie di biliart e di conseguence ogni tant cualchidun al è frustrât parcè che nol rive a fâ ce che al volarès o parcè che il diretôr di gare no i sivile ce che al varès di sivilâi… Alore il zuiadôr al piert il control e al reagjìs fasint ce che no si à di fâ… A son robis che a capitin ancje se no varessin. La espulsion di Totti e je stade juste: i àn pûr dât 4 zornadis di scualifiche… Un nol varès di pierdi mai il cjâf, ma ogni tant al sucêt e no si à di scandalizâsi tirant in bal la «etiche dal sport»… Cuant tu âs un rapuart agonistic cul aversari ogni tant il nervôs ti ven.
Ce i varessial dit se al fos stât un So zuiadôr?
Jo i varès dit che un campion nol pues sbassâsi a chei nivei e che ciertis reazions no son robis di fâ. Massime par un zuiadôr come che al è lui.
Lui al à lassade la vuide de Italie par cause des declarazions di Berlusconi dopo de sconfite cu la Francie a Euro2000… i vadial di fevelâ di chel episodi?
Jo no ai acetât chês declarazions parcè che mi à dit che o jeri une persone no degne di alenâ la Italie, acusantmi di jessi un diletant. Dopo, Berlusconi al è stât avonde furbut tal spostâ il discors su la marcjadure o no di Zidane, ma nol jere chel il pont: a mi no mi interesse se un mi critiche lis sieltis tecnichis parcè che tal balon no soi un integralist. O aceti cuant che une persone e dîs la sô opinion sul zûc e no mi scandalizi par chel. Ma ta chê ocasion al à dopradis peraulis pesantis stant che al à metût in discussion la mê dignitât: mi à tratât come se o fos un fûr di cjâf.
Un pronostic pai Mondiâi in Sudafriche: ce fasie la Italie?
O pensi che al sedi dificil vinci: o viôt miôr Brasîl, Ingletiere, Spagne… a son dutis scuadris fuartonis. O pensi che la Italie e podarà dî la sô, ancje se mi somee dure che e rivedi a puartâ a cjase la Cope dal Mont.
Tra lis favoridis al nomene la Ingletiere di Fabio Capello…
Sì, o pensi che e sedi une scuadre ben metude, se a stan ben: no stin a dismenteâ che lôr a àn un campionât durissim, ma a puedin fâ biele figure.
Une sorprese cheste esperience di un furlan che al va a alenâ intun Stât forest?
Par nuie: Capello al è brâf e al lavore cun serietât. Nol è di smaraveâsi che i vedin dât bon acet e che al sedi stimât. Nol podeve no fâ ben.
Fasìn un non: cui vincial?
Il Brasîl.
Se i proponessin di alenâ une selezion di zuiadôrs furlans, acetaressial?
La idee mi plasarès, ma cumò e mancje «materie prime»: i zuiadôrs furlans cumò a son ducj vecjos (al rît inmò) e i zovins no son: no rivaressin a fâ une nazionâl furlane.
Nus fasial un coment su la anade dal Udin?
Jo o pensavi tant miôr. Mi somee une buine scuadre e no sai cualis che a son lis motivazion di une anade cussì. Potenzialitâts devant a son, ma e à cjapât masse gôi e no mi spietavi che e ves vût di penâ tant.
Te ultime partide in cjase, il public al à saludât il tecnic Marino cun tant afiet. No je vere che i furlans no son calorôs…
I furlans a son ancje int un tic strane ogni tant: se magari o jeri jo tal puest di Marino probabilmentri no mi batevin lis mans ni si alçavin in pîts… Cualchi volte a son plui calorôs cun chei che a vegni di difûr.
Ce sintial un furlan a zuiâ cu la maie dal Udin?
Jo o soi rivât a Udin une vore zovin e o soi stât ben: o rivavi dal paîs, de promozion. Ma no ai biei ricuarts a nivel sportîf. O ai tacât cui zovins e te stagjon 61-62 o ai fat lis ultimis 4 partidis in serie A: la prime o vin cjapât 5 gôi cu la Fiorentine, ancje se no jere propit tant colpe mê. Purtrop o ai fat un brut campionât in B l’an dopo… Cumò mi ven di ridi, ma mi clamavin «Zoff come zuf» e nol jere dal sigûr un compliment… (al rît ancjemò)
Par me e je stade une biele emozion meti sù la maie de scuadre plui impuartante de mê tiere, ma purtrop e je lade mâl e no mi àn batût tant lis mans… (al rît ancjemò)
Parcè ancje tal Udin no sono zovins furlans?
Parcè che l’Udin al è deventât une scuadre internazionâl e al va a cirî zuiadôrs ancje fûr, fasintlu une vore ben, spindint ancje di mancul: la globalizazion e je rivade tal mont dal balon e ancje a Udin, come par chês altris grandis scuadris. Ma no pensi che i zuiadôrs forescj a sedin un probleme: se un zovin furlan al merte, al ven fûr. La vere cuistion, come che si diseve prime, e je che i zovins furlans che a zuin di balon a son pôcs, al è un probleme di fonde.
Pozzo lu aial mai cirût par proponi di alenâ l’Udin?
No, no.
Ce rispuindiaressial se e rivàs chê telefonade?
Se no je rivade prime, vuelial che e rivi cumò che o soi vecjo?…
Insome «vecjo»?… che nol stedi a butâsi vie cussì…
(al riduce un tic, ma dopo al torne suturni sul discors) Dut câs, bisugne viodi… se nol è sucedût prime… no mi plâs fevelâ di chestis robis ca sui «se» e sui «ma»…
Ce pensial dal gjornalisim in lenghe furlane?
Su la tutele dal furlan, jo o soi favurevul: ancje parcè cuant che tai agns 50-60 o soi rivât a Udin, buine part de borghesie e jere di chei dal «cosa ghelo?… cosa gastu?»… Ma jo i ai simpri tignût al furlan, o vin di jessi braurôs de nestre identitât parcè cu la globalizazion al è il pericul di pierdile. Mi fâs tant plasê che al sedi un gjornâl come il vuestri, che o lei di gust, parcè che o torni a lis mês origjins. Si à di continuâ a puartâ indevant la lenghe furlane parcè o vin di difindi lis nestris lidrîs, e parcè che, disìnse dute (la vôs di Dino Zoff si scjalde marcant une volte di plui trop che inmò al sint il leam cul Friûl), a son lidrîs buinis e o vin di tignîlis di cont. No vin di vê pôre a fâlis insedâ ancje cun chei altris, ancje se nol è facil!
Isal favorevul al insegnament dal furlan a scuele?
O pensi che ancje pai fruts, dongje di chês altris lenghis, al sarès ben cognossi ancje il furlan.
Prin di saludâsi, Dino Zoff nus fâs un invît…
Us spieti ducj a Cormons ai 28 e 29 di Mai pe fieste dai 50 agns di «Tutto il calcio minuto per minuto», al è Bruno Pizzul che al à organizât un biel event.
(E noaltris che o sin stâts o podìn confermâ che lis peraulis di Dino Zoff no son stadis di bant.)
Christian Romanini

robotstxt: allowed

filter: keep


text:
TERITORIS - OMS DI LIBERTÂT. Leonard Peltier e la lote mai finide des primis nazions (Ojibwe)
Leonard Peltier e la lote mai finide des primis nazions (Ojibwe)
Par solit, cuant che o pensìn ae lote dai popui natîfs americans par difindi la lôr tiere e la lôr libertât, nus vegnin intal cjâf nons leâts a timps e lûcs avonde limitâts. Cun di fat libris, fumuts e films nus àn fevelât soredut de resistence dai popui des grandis planuris e dal Sud Ovest dai Stâts Unîts vie pal 1800. Par chel si visìn di Thathánka Íyotake (Sitting Bull), Mahpíya Lúta (Red Cloud) e Thašúnke Witkó (Crazy Horse), ducj i trê lakotas (sioux), o dal apache chiricahua Goyaałé (Geronimo).
La lote des “primis nazions” però e cjape dentri dut il continent e e va indenant ancje in dì di vuê. Baste pensâ che i “zapatiscj” dal Chiapas a son pe plui part mayas, e che il sucès plui grues intal procès di autodeterminazion di un popul natîf al è rivât intal 1999 cu la nassite dal Nunavut: passe 337 mil chilometris cuadrâts di teritori canadês là che cumò a guviernin i inuit.
Si à alore di ricuardâ che cheste lote pe libertât e pai dirits dai natîfs americans e à tornât a cjapâ fuarce ancje intai Stâts Unîts za a partî dai agns ’60. Al è un om che plui di ducj al è deventât il simbul di cheste lote: Leonard Peltier. Militant dal American Indian Movement, di nazionalitât ojibwe, Peltier al è stât condanât ae preson a vite dopo di un procès farse cu la acuse di vê copât doi agjents dal FBI tal ’75 intun scuintri a fûc inte risierve di Pine Ridge. La sô presonie e mostre che tai Stâts Unîts la “cuistion indiane” no je sierade e e spiete inmò justizie.
CARLI PUP


text:
TERITORIS - OMS DI LIBERTÂT. Gwynfor Evans, la vitorie de determinazion (Gales)
Tra i oms che si son batûts pe libertât dal Gales, il plui innomenât al è dal sigûr Owain Glyndwˆr (che sul imprin dal ‘400 al à vuidât une vuerilie che e à liberât une buine fete dal paîs dal jôf inglês), ma a ‘nd è almancul un altri che al à savût concuistâsi un puest impuartant intal cûr dai galês, ven a dî Gwynfor Evans (1912 – 2005).
Ancjemò impegnât intai studis di avocat, al veve metût sù a Oxford une sezion dal Plaid Cymru, il partît nazionalist galês a pene nassût. Tai agns seguitîfs si veve dedicât a fâ cressi chest partît, prime come militant e po, par passe trente agns, tant che president. Al jere stât lui a vuidâlu tes primis vitoriis e al jere stât il prin dal Plaid Cymru elet intal Parlament britanic (1966).
Pacifist convint, Evans si veve impegnât in diviersis bataiis no violentis in difese dal Gales. La sô determinazion e veve puartât il guvier di Margaret Thatcher a tornâ sui siei pas e a meti in pîts intal 1982 la prime television in lenghe galese: S4C. Il so impegn al è stât fondamentâl ancje par rivâ aes primis leçs di politiche linguistiche pal galês: un mert che i è stât ricognossût ancje dai siei aversaris politics.
In dì di vuê, il numar di personis che a fevelin par galês al è tornât a cressi. Cheste inversion e je fie de politiche linguistiche metude in at in Gales tai ultins 30 agns e otignude cul impegn dai militants e cun mobilitazions popolârs. Se dut chest impegn si pues strucâlu intun non, i galês no àn dubis tal dî che è chel di Gwynfor Evans.
CARLI PUP


text:
TERITORIS - OMS DI LIBERTÂT. Elsa Laula Renberg, une bataie pai dirits nazionâi e des feminis (Sami)
Lis feminis che a partegnin a di une comunitât minorizade si cjatin a vivi doi nivei di opression: nazionâl e di gjenar. Par saltâ fûr di cheste dople condizion di minorizazion a son duncje obleadis a sacrificis plui grancj dai oms, dispès cence che i lôr sfuarçs a vedin il just ricognossiment.
Al è ce che i à tocjât ancje a Elsa Laula Renberg (1877 – 1930), cundut che e sedi la mari de cooperazion tra lis diviersis comunitâts sami. Chest popul, di fat, al vîf intune tiere (Sápmi) dividude dai confins tirâts sù in maniere artificiâl di Norvegje, Svezie, Finlande e Russie. Il prin moment impuartant par superâ cheste division al è stât il congrès unitari che si è tignût a Trondheim intal 1917. La centralitât di chest event e je testemoneade dal fat che propit la date dal so davuelziment (6 di Fevrâr) e je stade sielzude tant che fieste nazionâl par ducj i sami. A son pôcs però chei che a ricuardin che, se il congrès si è tignût, al è stât massime in gracie dal lavôr di cheste femine.
Fie di arlevadôrs di renis, dopo vê studiât di ostetriche, Elsa Laula Renberg si è impegnade inte bataie pai dirits dai sami (a tacâ di chei cuintri de assimilazion e pal possès des tieris dai vons) e par chei des feminis. E à fondât intal 1904 la prime organizazion nazionâl sami e intal 1910 la prime organizazion feminine di chest popul. E je ancje la prime scritore sami. Un esempli, masse dispès dismenteât, dal contribût centrâl des feminis inte bataie pai dirits dal lôr popul.
CARLI PUP


text:
TERITORIS - OMS DI LIBERTÂT. Michael Gaismair, in vuere cuintri de tiranie (Tirôl)
Intant che in Friûl si ricuardin i 500 agns dal riviel de Joibe Grasse, si à di fevelâ dal tirolês Michael Gaismair (1490 – 1532), comandant militâr e ideolic de rivolte contadine tirolese dal 1525.
Nomenât cjapitani dai contadins in riviel intal Mai dal 1525, Gaismair al clame dongje une Diete tirolese là che al domande al arciduche Ferdinant di Asburc che ducj a sedin compagns denant de leç, che a sedin eliminâts i privileçs dai nobii, il dirit di elei i judiçs e i predis. Pôc dopo vê cjatât un compromès cui rivoltôs, l’arciduche al mancje ae peraule dade: al ritire lis concessions fatis, al fâs impresonâ Gaismair e al invie la repression.
Dopo di cualchi setemane, Gaismair al rive a scjampâ in Svuizare là che si svicine al riformadôr protestant Ulrich Zwingli. Propit in Svuizare al met jù i Statûts pal Tirôl gnûf, che al varà di deventâ une republiche di contadins e minadôrs cun capitâl Brixen / Porsenù / Bressanone. Tornât in patrie al invie une gnove rivolte ma, cundut di diviersis vitoriis sul cjamp, al scugne ritirâsi intal teritori de Republiche di Vignesie, in chei agns in vuere cul Imperi.
Gaismair al combat al flanc di Vignesie cuintri dai imperiâi, ma nol rive a otignî trupis gnovis par tornâ a inviâ il riviel in Tirôl. Al mûr tal 1532, sassinât di doi soldâts che a volevin la taie metude sul so cjâf di Ferdinant di Asburc. A cinc secui di distance la sô figure e reste un simbul de bataie pe libertât dal om cuintri di ogni forme di tiranie.
CARLI PUP


text:
TERITORIS - SLOVENIE. Aquilee, Glesie Mari ancje pai slovens
GLESIE MARI_Ancje la Slovenie e à fat part par secui dal Patriarcjât di Aquilee, che, cu la sô jurisdizion, fin al 1751 al lave dai confins cu la Ongjarie rivant fintremai cuasi a Milan. Par chest, pe Glesie slovene Aquilee e ven ancjemò tignude tant che Glesie mari, li che ancjemò in dì di vuê ogni an a son centenârs e centenârs i slovens che a van in pelegrinaç. In chescj viaçs, inmaneâts di pueste des parochiis, par solit a son previodudis ancje des visitis a Grau e a Barbane, li che a son altris sîts religjôs une vore impuartants.
PAPE_ Sierant il so intervent in ocasion de visite (magari cussì no une vore curte) ae Basiliche di Aquilee ai 7 di Mai stâts, Pape Benedet XVI al à volût saludâ i miârs di fedêi che lu spietavin te place dal Cjapitul doprant lis lenghis feveladis dai popui des 57 glesiis nassudis di Aquilee, vâl a dî furlan, talian, todesc, cravuat e, si capìs, ancje sloven. Pe ocasion, il Pape al à vût dit: “Lepo pozdravljam vse slovenske vernike! Bog blagoslovi vas in vaše družine!” (”O saludi di cûr ducj i fedêi slovens! Che Diu al benedissi voaltris e lis vuestris fameis!”). In plui, jenfri i 40 vescui che a jerin presints pe visite papâl, a jerin ancje i 6 slovens: i arcivescui di Lubiane e di Maribor e i vescui di Koper/Capodistria/Cjaudistrie, Celje, Murska Sobota e Novo Mesto.
RODÉ_ Pal rest, come che al à vût dit il za arcivescul di Lubiane (e cumò prefet de Congregazion pe Vite religjose) Franc Rodé, “il rispiet de diviersitât di bande di Aquilee al rapresente une ecezion te storie: la sô azion e fo basade su di un vêr spirt catolic. Esempli di dut chest al è Sant Paulin di Aquilee, patriarcje tal secul otâf, che al slargjà il cristianisim ai slovens no imponint il batisim ma ben proponintlu. Stant che la sô azion e ve sucès,” al zontà Rodé, “noaltris cristians slovens o vin in ereditât la idee di meti prin di dut il confront e il dialic cun chei altris popui de Europe: chest al à di jessi il nestri compit tant che popul che si cjate tal cûr dal Continent Vieri”.
ZIMULAMENT_ In dì di vuê però i leams jenfri la Slovenie e Aquilee no son dome peâts al comun passât patriarcjâl. Cun di fat, la citât de Basse furlane e à decidût di zimulâsi cun Piran/Pirano, la biele citadine su la cueste adriatiche, za tal 1977. In ocasion de firme dal pat, a son stâts ricuardâts i leams storics che vie pai secui a àn peât i doi paîs: de Ete romane ai secui dai Patriarcjis, rivant po aes dominazions venezianis e austriachis. Dome tal Nûfcent a son rivâts i confins che a àn slontanât i destins di Piran e Aquilee, ma l’inizi dal Tierç mileni al à fat tornâ la storie indaûr, dant la pussibilitât ai lôr abitants di strenzi i leams di un timp.
SEŽANA_ Un altri zimulament par Aquilee (che, di là di Piran, e je za zimulade cu la austriache Maria Saal) al podarès jessi chel cuntune altre realtât slovene, Sežana. Cun di fat, tal Avrîl di chest an al è stât firmât un acuardi jenfri la sezion di Aquilee de Associazion nazionâl partesans de Italie e la Associazion dai combatents pai valôrs de lote di liberazion di Sežana. Chest acuardi al impegne lis dôs sociis a colaborâ adun cjapant part aes cerimoniis inmaneadis par memoreâ la resistence al nazifassisim, cul obietîf di promovi une convivence pacjifiche dai abitants des areis di confin. Come che al à ricuardât il president de sezion locâl de Anpi Luca Moimas, a son za un pâr di agns che lis dôs associazions a àn rinfuartît i contats, tant che la sperance e je chê di rivâ a un gnûf zimulament cun Sežana.
BELI GOLOB_ A Aquilee si fâs ancje solidarietât internazionâl. Cun di fat, te citât che e fo dai patriarcjis e je logade in vie Rome la sede taliane de fondazion Beli Golob (”La colombe blancje”), nassude tal 2002 su iniziative dal cjantautôr sloven Gianni Rijavec cun chê di slargjâ la idee di pâs in dut il mont. Su la fonde de strofe de poesie dal plui innomenât poete slovene, France Prešeren, doprade tant che test dal imni nazionâl sloven, Rijavec, adun cun Elena Ghizzo, Boris Pangerc e Zuleika Morsut (la cjantante furlane sielzude tant che gnove presidente de sezion taliane de organizazion), al à scrit la cjançon “La colombe blancje”, nassude tant che imni universâl de pâs.
Ai 11 di Jugn stâts, juste apont a Aquilee, Rijavec al à presentât adun cun Zuleika il progjet “L’amore è uno solo – Ljubezen je le ena – Love is one”, ae presince dai sindics di Aquilee e di Piran; il progjet al à ancje il patrocini dal President de Republiche slovene Danilo Türk. In plui, al è stât creât il premi “ambassadôr de pâs tal mont”, fin cumò consegnât a pape Zuan Pauli II e al Dalai Lama.
La sede principâl de associazion si cjate a Trnovo dongje Gnove Gurize; par vê plui informazions si pues lâ sul sît www.toast2peace.com, che al è di plante fûr par sloven, talian, inglês e todesc.
ALESSIO POTOCCO


text:
IL FERÂL. Un Diu dai vîfs, no dai muarts
I esperts a disin che la religjon e à tacât a cjapâ pît cuant che l’om si è sistemât tun lûc stabil e li al à sistemât ancje i siei muarts. Cence volê ridusi dute la religjon a une dimension cimiteriâl, al è evident che la cuistion di fonde e reste simpri chê de muart. Se la muart e je la ultime tape e la fin di dut, o dome la ultime tape di chest mont e la fin di chest nestri mût di esisti. Tal prin câs, il nestri timp ca jù al è un segment fra un sium e chel altri, in pratiche fra un nuie e chel altri. Tal secont câs, il nestri timp al è un tocut di une linie cence cjaveç e cence fin, come Diu.
Cheste domande se fasìn ancje par nô ma soredut pai nestris muarts. Il lâ a cjatâju, il fevelâ cun lôr, il fâur une sepulture o une cuninarie o adiriture un monument al è un segnâl che nô, in cualchi maniere, o sin convints che a vivin. Par tant, o cirìn di vê contat cun lôr e di onorâju. Ma cemût si onorino i muarts? Dome tal cimitieri?
Il gno vecjo plevan di Vençon al diseve che, se si à voie di lei bausiis, si à di lâ a lei lis lapidis. Po stâi che al esagjeràs ma une ponte di veretât le veve. No si pues spiegâ altrimentri dut chest corîr di rosis veris o matis, a cjars, cuant che si sa che ai muarts no puedin zovâur e che plui di une volte a son un tentatîf ilusori par parâ jù debits reâi.
In Cjargne o vevi une femine che, a pene rivade sul plaçâl di sant Martin, e slungjave la man viers dal cimitieri come a sbrovâ une recuie. I plui perfits a disevin che i faseve segnâl al om di stâ li e di no riscjâsi a tornâ a cjase. Parcè che a vevin cavilât fin la ultime dì.
L’afiet al è simpri bon. Ma al è miôr palesâlu cuant che al pues zovâi a la persone interessade. Pa la cuâl, une preiere e vâl plui di une rose ma un at di umanitât, une cjarece, une bussade dade in vite e vâl plui che no cincuante cuintâi di rosis strucjadis sul tombâl. E une peraule sgambiade di vîfs e vâl plui di dutis lis tabaiadis fatis denant di une lastre glaçade di marmul.
E il tignî vierte la cjase, lavorade la tiere, vive la culture, sflandorose la fede al vâl plui che no dutis lis corsis tal cimitieri. Il vanzeli al dîs che “Diu nol è un Diu di muarts, ma di int vive” (Mt 22,32). Par chel, o dîs che i muarts si ju onore cuant che a son vîfs e soredut vivint. Un popul che al vîf dome tal cimitieri o dome di memoriis o dome cjalant indaûr nol onore i muarts ma ju umilie, parcè che al fâs capî in pratiche che lôr no àn lassade nissune ereditât e no son stâts bogns di tirâ sù une gjenerazion daûr di lôr e degne di lôr.
Jo o pensi ai muarts come a une mari che e met a durmî il frut. Cuant che lu à taponât ben, e distude la lûs, e lasse la puarte in sfrese e si aprofite par fâ lis voris e par parâ indenant la barache.
A proposit dal afiet ingrumât par cuant che nol covente plui, mi àn contât il câs di un vieli, muart dopo cinc agns di infermitât. Il fi, che nol veve mai vût timp di vignî a vierzii la puarte, al à telefonât di spietâ, che al voleve viodilu pe ultime volte. Ma la int e jere za denant de buse e lui nol jere inmò no rivât. “Che al spieti, siôr Santul, che al è ancjemò a Tumieç”. Ma il plevan, alçant la vuadule da la aghe sante, al à berlât: “Dentri, dentri! Si ven a viodi di vîfs e no di muarts!”. Come che al dîs il vanzeli.
Onorìn la muart cu la vite. E je la uniche maniere par no vê un cimitieri dentri e un, plui penôs, di fûr.
Cirint lis Olmis di Diu n. 3 pagj.14
PRE ANTONI BELINE


text:
IL FERÂL. Paîs e citât
Cence volê lâ a scomodâ Esopo che al jere de idee che campagne o citât no jerin la stesse robe nancje pes surîs, o scugnìn ameti però che, te storie dal om, si à simpri vude cheste rivalitât che no je dome di bêçs o di comoditâts o di luianiis che no tegnin il pont. La sielte jenfri campagne e citât e je, in font, une sielte di civiltât.
La citât e je nassude e cressude cul nassi e cressi de industrie. La int dal borc, che te ete di mieç e veve lis sôs buteghis sot dal cjiscjel dal cont o te contradis aventi un ciert pont i à parût di stralozâ, di lâ tal larc, là che e podeve sfloregjâ cun plui libertât. E je nassude la borghesie, la siorie e la mafie citadine cun dut il ben e il mâl che chest al compuarte. E stant che la culumie tancj viaçs e fâs di parone ancje te crepe e no dome te panze, si à tacât a viodi dut in funzion de citât, deventade il sflandôr de regjon, il sium plui grant di ogni puar ledanâr, la brame di ducj chei che a volevin deventâ alc. E si à finît par fâ crodi che la citât e jere vite e il paîs muart; di une bande dome lusôrs; e di chê altre dome pecjis.
La diviersitât fra campagne e citât e à cjapât pît ancje pe fuaree diferent che al veve il contadin e il citadin tal produsi la sô opare. Lis fabrichis a van indenant cu la teniche, che e je sogjete a la matematiche e a la fisiche e a dutis lis siencis «esatis». La campagne, cuant che si à voltât e semenât e coltât, pò stâi ancje che nol nassi nuie, se il timp o la stagjon no son conforme. Di lì al è facil che al nassi un sens di sfide tal citadin, che al è lui paron espotic di ce che al prodûs, a la cuâl che chel di paîs al è simpri in forsi, stant che no dut al dipent di lui. Chest a nivel psicologjic.
Però o vin di dî, par dovê di cussience, che un cert mût di fâ politiche al à simpri cirût di judâ la citât a cressi magari a sproposit e no i à dade une man al paîs, che al è lât calant parcè che no si viodeve mieç di sortide: o sclâf dal paron o di chel altri Paron.
Parcè la pulitiche àe simpri privilegjât la citât a scapit de campagne? Salacor par une inicuitât che nancje lôr no àn il coragjo di ametile. L’om di paîs al à un orloi che al va planc e prime di gambiâ al pense e al torne a pensâ fintremai che i va vie ancje la sium. L’om di citât, al contrâr, no vint nuie fûr dal so lavôr e des sôs mans, al à dut interès a gambiâ cu la sperance che al gambii in miei. Al è plui puartât a gambiâ ma al à ancje mancul fermece di ideis. Che di fat in citât baste une plere e la int ti cor daprûf, robis che no sucedin tai paîs.
Al è clâr che, come che a son metudis lis robis cumò, no si pò butâ jù la citât e tornâ ducj in campagne. Però si à di cirî une politiche e une culture che ti fasin capî che a coventin chê e chê. Campagne e citât a son peadis e a podin sgambiâsi ognune i siei valôrs. La citât e à lis sôs ativitâts «terziariis»; la campagne e à chês altris dôs, lis primariis e lis secondariis, se o volìn lâ indenant cu la logjiche. Citât baste une, tun puest a puart e che e funzioni; paîs plui a ‘nd è miôr al è. Parcè che se in citât si à la brume de «culture», in campagne si à il lat de culture, che cence di chel no ven fûr la brume.
Cu la politiche bastarde di cumò, invezit, a àn fat in mût che dut al vedi di disgotâsi te citât e ancje chei de campagne a àn di imparâ i vizis e cjapâ sù lis disgraciis di chei che a àn vude la brute idee di lassâsi inceâ dai neons e dai sunsûrs di une vite mate e discjadenade. Bisugnarès che un Stât san al judàs la int a restâ in campagne, cun dutis lis comoditâts di lâ in citât par un sanscugnî. Che a ‘nd è pôcs, a jessi sancîrs. Nol è dit che une Universitât e scuegni jessi par fuarce in citât o une scuele miezane tal centri plui impuartant. Il Manjon, che nol jere propit tant stupit, al diseve, par esempli, che lis scuelis pai mestris a vevin di fâlis dutis in campagne, di mût che chei che a studiavin sui libris a vessin·la pussibilitât ancje di studiâ il grant libri che al è tor di nô.
Tant a dî che la tiere e je dut.
No stait a vignî fûr che chei di citât a son plui indenant di chei di paîs. In ce? Parcè che a àn plui machignis, o plui sunsûrs o l’ultin cine o il semafar? La civiltât e varès di jessi prin di dut progrès, e progrès al vûl dî lâ indenant. Ma lâ indenant di oms, no di mats o di disperâts. Par chel o disìn che si trate di civiltât. E si à di vê il coragjo, cuant che si fevele di certis robis, di spiegâ ancje il metri che si dopre. Se a mancjin i ponts di orientament si pò lâ indenant, indaûr, di ca, di là, e ancje lâ vie di cjâf. Come che al sucêt in chestis citâts fatis sù par copâ la culture e 1′om, impen di servî la culture e l’om.
Cualchi volte al ven di scrupulâ che a vedin volût a pueste fisca la vite di paîs e la campagne e lis pioris par che ju oms a deventassin ducj pioris sot de bachete di un lazaron, che al pò sei une persone o un partît o une ideologjie o un Stât.
Chi di nô, in Friûl, o vin ancjemò la furtune di vê une vite paesane e une citât che no je propit tant ingjaulade di fânus svariâ. Cirìn mo di no vê il complès dai stupits: di lamentâsi parcè che Udin nol à dutis lis perlis di un Milan o un Turin o une Rome o un Napoli. E stin atents, che lôr, tratant di sassinâ une int par dopo doprâle, a saressin bogns ancje di dînus che o sin indaûr e che o pucìn di medioevo e di ledan. Simpri miei puçâ di vîfs che no puçâ te casse, come là jù, che si stan copant in non dal progrès!
PRE ANTONI BELINE
La Patrie dal Friûl n. 7-8 Lui – Avost dal 1980


text:
Archive for the ‘Ferâl’
La ocasion uficiâl e jere di ricuardâ i 16 secui dal prin Concili di Aquilee (381) e i 6 secui de muart dal grant legjisladôr Marquart di Randeck, patriarcje de Patrie (1381). Ma la int e je vignude, o crodìn, par altris conts. Parcè che Aquilee, centenaris o no centenaris, e clame, e la int [...]
Posted on on Luglio 15th, 2011 in
2011, Articoli, Ferâl, Lui |
No Comments »
Par un cont o par chel altri ogni an in cheste stagjon si cjatisi in cualchi berdei eletorâl. Si sa che la storie, lis problematichis e duncje la politiche e gambie, si adate, i partîts si fasin e si disfin. I articui di pre Antoni a jerin cetant peâts al moment che a sucedevin i [...]
Posted on on Giugno 23rd, 2011 in
2011, Articoli, Ferâl, Jugn |
No Comments »
Il cantin al scugnive saltâ fûr, parcè che lis unichis regjons che il pape nol à stàt a son la nestre e il Trentin-Sud Tirol.
Ocasions a ‘nd jere: in Friûl il milenari di Udin; a Triest i 25 agns de consacrazion a la Madone. Cumò, tant par cjatâ fûr un rimpin, si pensarès al licôf [...]
Posted on on Giugno 23rd, 2011 in
2011, Articoli, Ferâl, Mai |
No Comments »
Se un popul nol sa dontri che al ven, nol pues savê dulà che al va. I mancjin lis coordenadis par une navigazion sigure e furtunade. Di chi la impuartance fondamentâl de memorie. Un popul al scuen cjalâ al so passât, il plui pussibil indaûr. Ma se un popul al pense o al vîf dome [...]
Posted on on Aprile 15th, 2011 in
2011, Articoli, Avrîl, Ferâl |
No Comments »
Ancje se tai secui la glesie e je stade la prime, e tantis voltis la uniche, a vierzi scuelis e universitâts, une des acusis plui frecuentis e je che glesie e culture, teologjie e filosofie, religjon e reson a son inconciliabilis. Di li la reazion dal Umanesim e dal Rinassiment che al à vude la [...]
Posted on on Febbraio 16th, 2011 in
2011, Articoli, Ferâl, Zenâr-Fevrâr |
No Comments »
Une robe che mi à fat simpri rifleti tes tantis voltis che mi à tocjât di lassâ la mê cjase e la mê int par lâ tal ospedâl, e je chê dal livelament che si opere tes personis. Di fûr un al pues jessi predi, mestri, avocat, diretôr, VIP. Li dentri, soredut dentri di se, [...]
Posted on on Gennaio 17th, 2011 in
2010, Articoli, Dicembar, Ferâl |
1 Comment »
Novembar al scomence cu lis zornadis dai Sants e dai muarts, che te nestre tradizion di seculoruns a jerin di riflession, ricuart, preiere, silenzi, ma a riscjo di jessi splantadis di une fieste plui banâl e comerciâl come chê di Halloween. Subit dopo di chestis zornadis e je stade metude sù la fieste dai 4 [...]
Posted on on Novembre 16th, 2010 in
2010, Articoli, Ferâl, Novembar |
No Comments »
Si fevele in chest numar di poesie ancje pal fat che un nestri amì dal Friûl, Pierluigi Cappello, al à cjapât il premi Viareggio. La Patrie e vûl omagjâlu ancje in cheste rubriche che nus ten peâts a pre Antoni.
Beline nol à scrit in maniere specifiche di poesie, ma di plui bandis al à dit [...]
Posted on on Novembre 15th, 2010 in
2010, Articoli, Ferâl, Otubar |
No Comments »
O sin rivâts a la vee di chel referendum su la procreazion assistide che, in chescj ultins timps, al è deventât la cuistion dal moment. Ducj int fevelin, a proposit e a sproposit, sigûrs tant chei che a sostegnin une tesi che i paladins de tesi contrarie. Cuant che si va a sgarfâ tai segrets [...]
Posted on on Ottobre 11th, 2010 in
2010, Articoli, Ferâl, Setembar |
No Comments »
La emigrazion, pai furlans e je stade simpri un probleme. No par nuie i furlans pal mont a son 3-4 voltis tant dai furlans in Friûl. In cheste stagjon di Istât, tal timp des feriis, un pôcs di emigrants a aprofitin par tornâ culì, tai lôr paîs e di plui bandis si organizin fiestis e [...]
Posted on on Agosto 17th, 2010 in
2010, Articoli, Avost, Ferâl, Furlans tal Mont |
No Comments »
O sin fra chei che si ustinin a cjalâ une persone e un popul inte sô integritât globâl, cirint di capînt i aspiets plui svareâts par capînt la ricjece e la peculiaritât. No si trate di une vision dal mont romantiche o spiritualistiche ma serie, la uniche che nus permet di svicinâsi cun rispiet e [...]
Posted on on Luglio 8th, 2010 in
2010, Articoli, Ferâl, Lui |
No Comments »
Cumò par un an o sintarìn su ogni intono la solfe de unitât, stant che un altri an a colaran 150 agns che l’Italie e je stade imblecade. A rigôr di storie, bisugne dî che il Friûl ocidentâl, cence tant entusiasim, al è stât anetût 5 agns dopo, tal 1866, e il Friûl orientâl, adiriture [...]
Posted on on Giugno 15th, 2010 in
2010, Articoli, Ferâl, Jugn |
No Comments »


text:
CULTURE - Lenghe e identitât a zovin a economie e disvilup
La editorie par basc, che e je un esempli sei di resistence culturâl e di afermazion di dirits sei sul plan gjornalistic e dal management, la produzion audiovisive par galês che e espuarte i siei prodots par dut il mont, la minorance slovene in Italie cu la sô organizazion economiche e lis sôs specializazions imprenditoriâls, i ladins des Dolomitis che a tegnin adun la promozion turistiche e la valorizazion de proprie identitât. Chestis e altris esperiencis ancjemò a son stadis metudis a confront intant de cunvigne internazionâl Minorancis linguistichis e imprenditorie. Lenghe, identitât, professionalitât, inmaneade a Udin ai 13 di Novembar de cooperative Informazione Friulana pai siei trente agns di ativitât.
Ce che al è vignût fûr al è che lenghe e identitât a puedin pardabon zovâ ae economie e al disvilup, sot diviers ponts di viste.
UNE IMPRENDITORIE SPECIÂL_ Tal Paîs Basc il grup Berria, dongje di publicâ il cuotidian omonim al è impegnât intune schirie di altris iniziativis di comunicazion e cui siei passe 300 dipendents, tra gjornaliscj, tecnics, grafics, aministratîfs e altris figuris professionls nol à dome un rûl strategjic pe promozion dal euskara, ma al à ancje un sô impuartance economiche. I numars a son diviers (a son siet i dipendents a timp indeterminât), ma ancje Informazione Friulana – tra radiofonie, internet, produzions audiovisivis e musicâls e la informazion ufierte ogni dì al Friûl «in Friûl» e a chel che al è «pal mont» – e condivît cul grup basc la professionalitât intal cjamp de comunicazion doprant la lenghe proprie, la funzion strategjiche di servizi public intal promovi la lenghe minorizade e il fat di jessi une imprese che e cree ocupazion.
LENGHE PROPRIE = FATÔR COMPETITÎF_ Une conferme che lavorâ «cun», «par» e «inte» lenghe proprie al vûl dî meti in pîts une imprenditorie speciâl e rive dal Gales, là che lis societâts di produzion audiovisive specializadis tal ideâ e tal meti adun prodots destinâts ae tv par galês a fasin prodots di finzion, documentaris e cartons animâts cussì bogns che, dopo jessi stâts mandâts in onde di S4C, il canâl regjonâl de BBC, a vegnin dopleâts in cetantis altris lenghis e vendûts a emitentis publichis e privadis di dut il mont.
CUALITÂT E PROFESSIONALITÂT_ Pe tutele des minorancis a coventin professionalitâts di pueste e l’ûs de lenghe proprie al cree puescj di vore tai media e tai servizis linguistics. Duncje no si à di calcolâ chest setôr tant che un ambit di caratar culturâl – alc di «no indispensabil» di «taiâ» in timp di crisi – ma ben si à di tignîlu par ce che al è pardabon: garanzie di dirits fondamentâi e risorse economiche speciâl, di «disfrutâ» plui e miôr, propit intai moments di dificoltât.
«IL MUSET SI CLAME MUSET E NO MUSETTO»_Lenghe e identitât a son risorsis di doprâ ancje pe promozion dal teritori tant che «prodot» e «sisteme di prodots e servizis». Chest al vâl sei pai nons dai prodots (il muset, par esempli), sei pai nons dai lûcs (cu la cartelonistiche bi- o plurilengâl che e devente une vere etichetadure dal teritori), sei pe ufierte turistiche, cu la lenghe che intai câs nostrans di Resie, Sauris e Tamau e devente un fatôr specifc di atrat o inaltrò (in Val di Fasse, par esempli) un motîf di fidelizazion dai turiscj.
LENGHE, AVIGNÎ E DISVILUP_ Passe sessante agns indaûr Pier Paolo Pasolini al esprimeve la sperance che i furlans a cjapassin cussience de lôr lenghe, de lôr tradizion e dal lôr passât. Che al sedi rivât il moment di vê cussience dal fat che lenghe, identitât e teritori a puedin deventâ risorsis par fâ sù ancje l’avignî? In Europe si fâs cussì.
Marco Stolfo


text:
ATUALITÂT - La lenghe furlane e jude la scuele
Il furlan a scuele al zove ae lenghe, ae int e ancje ae scuele stesse. In gjenerâl, par ce che al tocje cualsisedi lenghe minorizade, la sô presince, il so ûs e il so insegnament tes scuelis a àn une impuartance di fonde inte suaze de metude in vore di azions di tutele e di politichis di planificazion linguistiche. Cun di plui, là che si cjate une minorance, il fat che a scuele la sô lenghe proprie si dopri e si insegni o mancul al permet di misurâ no dome il nivel des formis di tutele e di democrazie di chel Stât, ma ancjemò prin la cualitât e la bontâ dal servizi scolastic.
IL DECRET GELMINI_ Dirit ae istruzion e dirit ae lenghe si tegnin sù un cun chel altri: chest al vâl in teorie, ma ancjemò di plui inte pratiche, là che si zonte ancje la funzion des istituzions scolastichis tant che pont di riferiment par ogni singule comunitât locâl. Dut chest al salte fûr a clâr inte cronache furlane di chescj ultins mês, in particolâr intal Friûl orientâl. A Migjee al è sucedût che a son dome undis fruts che si son notâts pe prime classe te Scuele elementâr di chenti pal an 2011-2012. Chest fat al à puartât l’Istitût comprensîf di Romans, che di chel e fâs part ancje la scuele primarie di Migjee, a declarâ la impussibilitât di meti adun la prime classe e a proponi aes fameis di mandâ i lôr fruts in cualchi altri paîs de zone, daûr dal cussì clamât “Decret Gelmini” che al il fisse a cuindis arlêfs la cuote minime pe creazion di une gnove classe. Però chel stes Decret – il D.P.R. 81 dai 20 di Març dal 2009 – al previôt che «tes scuelis e tes sezions distacadis che a funzionin tai comuns di mont, tes isulis piçulis e tes areis gjeografichis là che si cjatin minorancis linguistichis a puedin vignî metudis adun, par ogni an di cors, classis cuntun numar di arlêfs plui bas di cuindis, ma plui alt di dîs». E Migjee al è un comun dulà che e je presinte la minorance linguistiche furlane, destinatarie di chê tutele che e ven proferide tal articul 6 de Costituzion e e je definide de Leç statâl 482 dal 1999.
MOBILITAZION A MIGJEE_ Di chescj aspiets, che a somein pardabon impuartants e no si capìs il parcè che l’Istitût comprensîf e l’Ufici scolastic regjonâl a mostrin di no tignî cont di lôr, si vise la int di Migjee. La Zonte e il Consei dal Comun e lis fameis dal paîs a cjapin cussience di chest fat, si confrontin cui rapresentants di altris istituzions, dai sindacâts, dal Comitât 482 e di chel pe autonomie e pal rilanç dal Friûl e si mobilitin par difindi la classe prime pal an 2011-2012 e duncje la scuele di chenti pal avignî, stant che la combinazion de jessude di disesiet fruts de classe cuinte par lâ tes mediis cu la mancjade costituzion de gnove prime a puartaressin ae sô sierade complete in pôc timp.
FIRMIS IN CONSEI REGJONÂL_ La risulte e je une petizion, firmade di 1040 di lôr, che ai 3 di Mai stâts une delegazion vuidade dal sindic di Migjee, Alberto Bergamin, e à sometût al Consei regjonâl par che al cjapi sù sul argoment une posizion clare, autorevule e risolutive. La cuistion e varès di vignî discorude in aule, dopo jessi stade frontade te VI Comission, tal mês di Jugn. Su la taule no son dome principis e dirits di fonde, ma ancje il significât e la fuarce de autonomie speciâl de Regjon.
Marco Stolfo


text:
CUINTRISTORIE DAL NÛFCENT 2000-2010. I pericui in cjase
Si tache une vore mâl. Ai 28 di Avost dal 2000 la Zonte Regjonâl e aprove il plan par meti in sigurece il flum Tiliment, assegnant ae Technical Spa il progjet par tirà sù lis “cassis di espansion”: un polmon di ciment par incanalâ lis aghis, copant un dai ecosistemis plui interessants da la Europe.
Par salvâ Tisane e la sô int? No.
TERITORI ASSEDIÂT_ Lis grandis oparis a son simpri un afaron di beçons là che pôcs a mangjin, cence preocupâsi des conseguencis te vite di chei altris. Il flum de Patrie, l’agâr di une civiltât di mil e mil agns, scjafoiât, dumiesteât, sierât jenfri un capotat, une bare grise, al deventarès un canâl. Ma, a sintî i sienziâts che a àn firmât il progjet, dut al è stât studiât tal segn di une grande modernitât. Come che a disevin in chê volte dal Vaiont! Ma sì, a cui interessino miârs di plantis e di rosis, lis difarentis cualitâts di uciei, di animâi salvadis, di pes che di simpri a vivin tra lis aghis, i baraçs, i boscuts dal Tiliment? Une splanade di modernitât nus salvarà di dute chê carampane puce di salvadi! Pensìn pluitost ai cantîrs che si vierzaran, al lavôr garantît, al riscat sociâl de nestre int! No volarìn migo sei acusâts di jessi “passatiscj”, di vê il cjâf simpri voltât indaûr! Il mont al cor, e nô o varessin di stâi daûr. Cussì nus contin, cirint di convincinus. Che anzit, la plene de Fele, jessude rabiose tal 2003 a mangjâ fûr Valcjanâl e Cjanâl dal Fier, nus servissi di insegnament. Se l’om al bandone la mont, almancul che al sepi cimentificâ i siei flums! Un paradòs che ancje mê none, bavarese, e ripeteve cuant che si rabiave cul nono, e par evidenziâ che dut al leve mâl e predicjave: “i wurstel a son frêts, mancul mâl che la bire e je cjalde!”. E nancje cinc agns dopo e rive une altre propueste gjeniâl: tal 2005 al ven presentât al public il progjet dal fantastic “eletrodot aeri”, che di Wurmlach, in Austrie, al varès di passà jenfri la val de Bût, sbusant fûr par fûr lis comunitâts di Paluce, Çurçuvint, Sudri, Darte, Zui, Tumieç, Cjavaç e Somplât. Dute energjie di rive jù pes Ferieris Nord di Osôf. Toratis di fier altis dai 30 ai 60 metris, cuntune lûs di 300 metris di une gjambe a di chê altre, sgarfant il bosc dulinvie par un curidôr larc almancul 60 metris.
Un spetacul de inovazion tecnologjiche, bon di fâ cori sul cjâf di ducj chei che a vivin sot la bielece di 220 kvolt di energjie.
E se cualchi tumôr al vignarà fûr par vie des ondis eletromagnetichis, po ben, o vin pûr il CRO di Davian, che al è a la avanguardie par cierts mâi! Chei a son i malans de modernitât, migo come la pelagre o il tif che a nassevin de miserie e dai pedoi. Che a setin i puarets a murî di imbolsiment: nô, siôrs e modernis, o vin miôr vê il cancar.
MÛRS CHE A COLIN E CHE A VEGNIN SÙ_ No je finide. Dut chest si metarès insieme ae vision futuribile de autostrade che ben o mâl e passe bielzà pal stes percors. Che se po dopo si rive a tirâ sù ancje la strade de alte velocitât Cimpiel-Glemone, il Friûl al torne sù come gnûf, pardabon: tant i gravons dai magredis a son cussì salvadis e lunârs che il paisaç al vuadagnarès cetant in bielece cui sorepàs, cui puints, cui svincui e i racuardis di asfalt. Une muse gnove pal cûr pulsant di une gnove Europe des comunicazions, chês che a partissin di Lisbone par rivâ a Kiev. E nô tal mieç, juste par servî di pedane ai afârs di chei altris. Tant plui che il prin di Mai dal 2004 la Slovenie e jentre in Europe. E la fiestone e continue ai 21 di Dicembar dal 2007, cuant che ancje il vecjo confin al ven dismantelât. A vain dome i doganîrs di Pontebe, che cu la vuere frede a àn fat i beçons e cumò a sierin i barachins. Ma se un fîl spinât al cole, altris si tirin sù parsore di gnûfs muraions, come chei che a vegnin screâts tal 2006 a Gardiscje par gloti i stranîrs “sottoposti a provvedimenti di espulsione e o di respingimento con accompagnamento coattivo alla frontiera”. Cjamps di concentrament dal gnûf mileni. Cuissà mai se fra cincuante agns no si vergognarìn ancje di chescj, imponûts di Rome a nô, tant che a Lampedusa, che tal imagjinari coletîf talian il Friûl al sune come la isole che no esist.
UN POPUL CHE NOL SBASSE IL CJÂF_ Il 2007 al è l’an dai muarts. Pre Toni Beline, inte gnot di domenie ai 22 di Avrîl, al cole denant de glesie di Visepente. E restarà la sô vôs, fuarte e anarchiche come chê dai profetis che al veve tradusût in Marilenghe. Cualchi mês daspò, ai 5 di Novembar, al mûr ancje Zorç Ferigo, iluminât pinsîr libar e indipendent di ogni costrizion e pôre. Cjargnel cence Diu cuntune anime grande, sperimentâl, golose di cognossi e di fâ. A vevin insegnât a la lôr int a no molâ mai. E ancje gracie a lôr il Friûl dal gnûf Mileni nol è sotan. Al à cjapât gust a scombati par difindi la sô storie, la sô identitât, la sô lenghe, i flums, i boscs, i pascui, là che si è formade la sô anime, poleade te fadie di une miserie vistude di dignitât.
E se tant o vin pierdût tai ultins dîs agns, ancje amîs e mestris che nus àn insegnât a tignî il cjâf alt, la nestre vôs si alce clare e fuarte a berlâ cuintri ogni forme di prevaricazion: cussì si moltiplichin lis manifestazions popolârs di proteste, i comitâts di difese, come chel pal Tiliment, o di lote, come chel di une Cjargne in Moviment che si opon al fisc de sô identitât. E cun lôr tancj altris. Segn che la cussience si è maduride, e no mole. No vûl molà. E vîf.
E cres. Libare e Sovrane.
Angelo Floramo
____________________________________
Cjapâ sù i insegnaments dal Nûfcent
Ve chi i ultins dîs agns de nestre Cuintristorie dal Nûfcent, che forsit a son i plui tormentâts, i plui a risi par ce che al compet la nestre Tiere e identitât, ancje se cussì nol pararès, cjalant in muse ducj chei altris decenis che a son vignûts prime, come che o vin cirût di fâ cun onestât inteletuâl fintremai cumò. Forsit parcè che il Nemì nol rive plui sberlant in divise, cu la musate triste dal soldât. Nol dopre bombis, canons e metraiis. Insidiôs, rispetabil, parfin legri, confidenziâl, al promet une ete gnove, sigurece economiche, afarons che mai prime si sin insumiâts di fâ: progrès, modernitât, lusôrs, velocitât, energjie. Un nemì che al à tancj nons: globalizazion, marcjât mondiâl, economie creative, bancjis internazionâls… Il risultât? Ribaltons sociâi e politics di risonance mondiâl a butin lis boris fintremai chi di nô. Une frenesie di grandece cence criteri e provoche diluvions che a scancelin borcs e paîs, segn che o vin dismenteât di tignîsi buine la Nature che i nestris vons a veneravin tant che une Mari. La tiere e je violentade, violade, tradide e striçade jenfri interès che no podaressin zovâ gran ae nestre Patrie ma che a sticin un grum la scarsele di chei altris che – us parie une novitât? – a cjatin golose pussibilitât di marcjât a puf di un popul, il nestri, che al somee pardabon imolât a jessi ancjemò teritori di concuiste, colonie di sfrutâ, bocon di mastiâ e di gloti, o di spudâ, come che ancje te Storie passade o vin viodût masse dispès. Ma il Nûfcent nus à insegnât almancul a resisti: fin cuant che o savarìn berlâ il nestri “no”, o vin ancjemò la sperance che o sarìn un stât libar e responsabil tal mieç di ducj chei altris popui che a cjaminin par tirâ sù la lôr Storie, tai secui che a saran. Amen.
Angelo Floramo


text:
CUINTRISTORIE DAL NÛFCENT 1940-1950 - La seconde tragjedie mondiâl
Tantis bataiis intune grande tragjedie
I prins cinc agns a son chei trements de spiete, se si ju viôt cui voi di chei che a restin, ven a stâi lis feminis. La spiete e je simpri il lôr tragjic destin. A resistin, lis feminis. A lavorin par mantignî i fruts e i vecjos. In fabriche, te campagne, in famee. Ancje il cjamp di concentrament fassist di Gonârs al è plen di feminis, cui lôr vecjos e i lôr fruts. A son zingars, slovens e cravuats, tirâts dongje dopo la ocupazion di Lubiane, vitimis de pulizie etniche taliane. Nie di mangjâ ni di bevi. Une pagjine nere dal nestri Friûl, cuant che la polente, dineade, e vignive butade cun tristerie devant de rêt dal cjamp di concentrament, là che la man dai fruts no podeve rivâ a cjapâle sù. Par no contâ la vergogne dai bataions di cjamesis neris dal Cividât e dal Tumieç, che a violentin, a copin, a brusin i paîs in Slovenie e in Istrie. Ma stant che la Italie no à vût la sô Norimberghe, i nestris criminâi di vuere no son mai stâts punîts.
ALPIN, JO MAME_ Par fortune che nô furlans o podìn svantâsi di vê vût i alpins, che no àn mai amade la vuere, stant che il so pês al è simpri colât soredut su la lôr gobe. Come che a àn dimostrât a Paluce, cuant che bielzà pronts par partî pe Russie, cjamâts plui dai lôr mui, plens di marum e di avilizion, a viodin passâ dongje di lôr une compagnie in cjamese nere, che ju sbelee, ju incite a sei contents di lâ a murî pe Patrie. Ur monte sù la fote, a chei alpins, e poiâ il russac e fracâju di pachis al è stât dut un. A saran simpri lôr a colâ te nêf di Nikolaewka, ai 26 di Zenâr dal 1943. In tancj a son stâts salvâts des feminis russis, che ur àn dât di mangjà, tes lôr izbes. Int dure, i alpins, braurose. La caserme “Italia”, a Tarvis, e sarà la ultime a rindisi ai mucs, daspò dai 8 di Setembar. Tresinte alpins cuintri dutis lis colonis todescjis intropadis a Arnoldstein. E ancjemò une volte e je une femine a judâju, la Gjigje Picech, centraliniste de stazion publiche dal paîs, che e manten lis comunicazions, fintremai ae rese, dopo un scombatiment durat sîs oris. La prime partigjane femine de Resistence!
LA REPUBLICHE LIBARE DI CJARGNE_ E dopo di jê, tantis altris feminis a decidaran di scombati par difindi la libertât dal lôr popul. Come chês che a àn operât te Libare Republiche de Cjargne, une esperience durade dal Lui al Dicembar dal 1944, cul so altissim profîl di civiltât, pe difese de dignitât dal om, dal libar pinsîr, de scuele publiche, de nature e dal ambient, de libertât di peraule, di pinsîr e di stampe. Pe abolizion de pene di muart. 2.500 chilometris cuadrâts di libertât jenfri Friûl e Venit, 90 mil citadins. E dut chest, mentri che il triestin Odilo Globocnik al tornave a cjase cu la sô elegante divise nere des SS, fuart di vê bielzà organizât i cjamps di stermini di Sobibor e di Majdanek. Amì personâl di Himmler, al stave par screâ la Risiere di San Sabba a Triest. Cuintri chei partigjans de Cjargne i mucs a inviarin i Cosacs: 20.000 soldâts, compagnâts di 20.000 feminis, vecjos e fruts, 6.000 cjavai, cualchi desene di camêi. Cualchidun al à dite che no jerin farine di fâ ostiis. Ma in tancj cjargnei a disaran che a àn vaît cuant che i cosacs a son rivâts e ancje cuant che a son partîts: parcè che i puars e i disperâts a rivin simpri a capîsi, ae fin.
INMÒ SU PE MONT FURLANE_ Ma tal 1944 altris rus a zirin pe Cjargne e pal Friûl: a son i soldâts dal batalion Stalin, che a combatin cui partigjans garibaldins. Un di lôr, Denis, cjapitani de Armade Rosse, al mûr in combatiment a Clausêt. Il plevan nol vûl soterâlu tal cimitieri. Pietât cristiane. La sô lapide e je dongje dal mûr. Storiis che a àn il savôr dal romanç. Come chê di un altri rus, Kozjakin, premiât cul ordin di Lenin te vuere di Finlandie. Presonîr dai Mucs, al rive in Friûl insieme cui cosacs, al bandone la divise, al combat cui partigjans. Si inamore di une biele fantate di Ruvigne, che i darà doi fîs. Ma ae fin de vuere, Stalin al domande indaûr ducj i rus finîts in Europe. Par lui a son traditôrs. Consegnât tes mans de polizie politiche, Kozjakin nol tornarà mai plui. Lassant in Friûl cualchidun a spietâlu.
A CUANT LA NESTRE LIBERAZION?_Une vuere che non finìs. Tant che ai doi di Mai i Karstjäger des Waffen SS, ritirantsi, a fasin stragje di civîi a Vasinis. E la Italie e celebre la liberazion ai 25 di Avrîl! Vino di fâ cuintristorie? Lis feminis a vegnin svilidis ancje te zornade de liberazion. Che i oms de Resistence no volevin che a sfilassin a Udin, il prin di Mai, te place che e cjaparà il non di chê date, par pôre che si disès che la vuere partigjane e veve alc di pôc marziâl e mascli. A vegnin daûr gjonde e dolôr, ma ancje l’orôr dai svindics. E ce tantis frutis cui cjavei rasâts a son stadis umiliadis in place dome parcè che a vevin morosât cuntun soldât muc! Cuant che i mucs (i soldâts, intindìnsi, no lis SS!), i nemîs, a dividevin la marmelade, a mostravin la foto dai lôr fîs, mentri che i Inglês, i liberadôrs, a vevin miôr brusâ il mangjâ pluitost che dâlu ai fruts furlans. E a disevin di puartâ la democrazie. Une storie za sintude, ancje in chei dîs achì, ator pal mont, là che int in divise e bombarde, e umilie e e cope chei che e varès di difindi e di judâ. Tal non de Libertât. Vie i mucs e indenant chei altris: neris su la jeep, gome di mastiâ, sigarets americans, charleston e fox trot invezit di Lilì Marlene. E i oms che a tornin dai cjamps di presonie a son ducj come Vico, alpin di Glemone, tant smagrît e distrut che la mari no lu cognossarà, stant che i someave plui vecjo di jê. E al veve vincj agns. Mari fortunade però. Chê ritrate te foto de cuviertine e larà indenant a puartâ rosis sui crets par dute la sô vite, spietant.
Angelo Floramo
___________________________________
De Seconde Vuere a une pâs di miserie
Dîs agns spacâts a metât jenfri la vuere, la plui brute e sporcje che e sedi mai stade, il mal incjarnît tal om, e une pâs di rudinaçs, di fam e di miserie, ma cuntune grande voie di tornâ a vivi scomençant de ricostruzion morâl e civîl dal popul. Si tache cu la jentrade de Italie in Vuere. E i Alpins, come simpri i prins a partî, si congjelin sul confin de France, mâl armâts e mâl dotâts. Al va indenant cu la invasion de Jugoslavie, tal 1941, cuant che Lubiane e ven sierade jenfri il fîl spinât: la popolazion civîl, ven a stâi vecjos, feminis e fruts, depuartâts tai cjamps di concentrament fassiscj. E i soldâts che a tornin dai Balcans a partissin pe Russie. Une tragjiche epopee che di bessole e bastarès par contâ il Friûl fintremai ae nêf di Nikolaewka, tal Zenâr dal 1943. E daspò, la viliacarie dal re talian, che al bandone il Paîs tes mans dai mucs, cuant che il Friûl al ven inglobât te Adriatische Kustenland, di fat tiere dal Tierç Reich. E po dopo la Resistence, che chi di nô e vûl dî ancje la pagjine straodenarie de Libare Republiche de Cjargne e chê dolorose di Porçûs. E finalmentri la liberazion, tal Mai dal 1945, plui tart che no in Italie, stant che par chi a passavin dutis lis colonis militârs dai ocupants. E seguìs la spiete dolorose e sperançose dai oms che a tornin dai cjamps di presonie. E a tornin libars. “Libars di scugnî lâ” ator pal mont. Migrants par une gnove dignitât. Ma cheste e je dute une altre storie. (A.F.)


text:
Obietîfs
Compit principâl dal Consorzi al è chel di promovi e leâ, tal interès dai ents che a aderissin, ativitâts che a son par lôr nature part dal so jessi une struture insedade tal teritori, autonome e imparziâl tra chel e lis istituzions pe istruzion superiôr, che e jude il progrès civîl, sociâl e economic dal Friûl e ancje e promôf intervents a rivuart dal disvilup e rignuviment des corints origjinâls de culture, de lenghe, des tradizions e de storie dal Friûl.
Indotât de fiducie dal Teritori e de Universitât, l'Ent al è clamât a infuarcî l'inseriment dal Ateneu tal Friûl e a fâ capî ae Universitât lis istancis particolârs e lis spietis di disvilup dal teritori li che al opare, judant a indreçâ la ricercje aplicade e la formazion di nivel superiôr viers di chestis finalitâts, ancje cun azions integrativis cuntun caratar sperimentâl.
Metint adun, dentri di se, dutis e trê lis provinciis dal Friûl, e cussì davuelzint une azion tal interès di dutis chestis, il Consorzi al adempìs al criteri di economicitât, duncje di eficience, e ancje di eficacitât, costituint lis ativitâts formativis e di ricercje previodudis no dome un element comun di cualificazion dal sisteme culturâl, linguistic e des tradizions de lenghe furlane, ma ancje un strument operatîf specific e funzionâl par realizâ un coordenament organizatîf mediant dal coinvolziment di sogjets che in mût diviers a operin tal teritori dal Friûl dismetint in mût progressîf azions singulis e/o cence continuitât.


text:
Archive for the ‘Sant Jacum’
La capitâl catalane
La citât di Barcelone, cui siei trê milions di abitants, cu lis sôs stradis lungjis, ancje di 14 chilometris e dretis come sinis, cul so puart là che e rive e che e partìs int di ogni part di mont, cui siei palaçons che a palesin podê e ricjece, cu lis sôs gleseonis, [...]
Posted on on Novembre 16th, 2010 in
2010, Articoli, Novembar, Sant Jacum |
No Comments »
Cjapant la volte pe Catalogne…
Il nestri grup eclesiastic e culturâl al à simpri smicjât a peâ storie e religjon, fede e culture, cence miscliçaments fondamentaliscj e pericolôs, ma ancje cence cuintriposizions inutilis e no mancul pericolosis. Parcè che l’om al à plui dimensions, ma al è unitât. Par chel o vin metût tal nestri pelegrinaç, [...]
Posted on on Novembre 15th, 2010 in
2010, Articoli, Otubar, Sant Jacum |
No Comments »
La venerazion di Sant Jacum
Cuant che e salte fûr une cjacare sul plevan, ancje i plui catolics a disin suspirant che «di nuie nol ven nuie» e «se la int e cjacare, alc di vêr al scuen jessi». O ai aplicât chest principi ermeneutic vonde discutibil e pericolôs ancje ae storie di Sant Jacum e [...]
Posted on on Ottobre 11th, 2010 in
2010, Articoli, Lui, Sant Jacum, Setembar |
No Comments »
Su lis olmis di missâr Lavoreben
Ancje chei che no san là che al è Sant Jacum, a cognossin une filastrocje difondude pardut il Friûl: chê di missâr Lavoreben, che al vignive di Sant Jacum di Galizie. Une filastrocje plene di simpatie e cuntune prese di ironie par chest missâr Blâs che salacor i tignive plui [...]
Posted on on Agosto 17th, 2010 in
2010, Articoli, Avost, Sant Jacum |
No Comments »
Jerusalem, Rome e Sant Jacum di Galizie
A Jerusalem i pelegrins a levin a adorâ il sepulcri vueit di Crist, chel sepulcri che al è stât il rimpin par vueris cruentis e vergognosis, come se la fede dai cristians e ves dibisugne des pieris di une tombe e in plui vueide. A Rome a levin a [...]
Posted on on Luglio 8th, 2010 in
2010, Articoli, Lui, Sant Jacum |
No Comments »
I lûcs sants
Se la condizion naturâl dal om e je chê dal cjaminâ e par cjaminâ si scuen vê un o plui ponts di riferiment, nol è di maraveâsi se ducj i popui, di dutis lis religjons e culturis, a àn i lôr ponts di riferiment. Che a puedin jessi cronologjic o cosmologjic o peâts [...]
Posted on on Giugno 15th, 2010 in
2010, Articoli, Jugn, Sant Jacum |
No Comments »
Pelegrins e no torzeons
Nô o savìn di dulà che o vignìn e o savìn ancje là che o vin di rivâ. Gjeografichementri o vignìn dal Orient, tiere de lûs e de risultive de vite, e o cjaminìn viers l’Ocident, tiere dai muarts, ma ancje puart pe eternitât. Spiritualmentri o vignìn di Diu par cont de [...]
Posted on on Maggio 18th, 2010 in
2010, Articoli, Mai, Sant Jacum |
No Comments »
Forescj in cjase nestre
O sin rivâts a chest pont orent parcè che la nestre gjenerazion e à cognossude une robe che chei prime di nô no le vevin mai cognossude:la straneitât in cjase. Se i emigrants dal Sietcent o dal Votcent o di chest secul a vevin di frontâ il riscli de tiere ospitâl o [...]
Posted on on Maggio 17th, 2010 in
2010, Articoli, Avrîl, Sant Jacum |
No Comments »
Torzeonâ e pelegrinâ
Mi pâr di podê dî, duncje, che la storie dai oms si podarès leile no dome sui libris, ma ancje cjalant i pîts dai oms, soredut i pîts dai puars e dai tibiâts, che a àn traviersade la tiere e la storie. Un torzeonâ e un cirî che nol è dome economic, ma [...]
Posted on on Aprile 19th, 2010 in
2010, Articoli, Març, Sant Jacum |
1 Comment »
Procession infinide
Mi visi che un an o stevi contemplant sorepinsîr un dai miei tancj presepiuts e la mê atenzion e je stade gafade dai pastôrs, i unics in moviment in chê Gnot Sante. O ai butât jù a crût e cul cûr dolorant chescj pinsîrs:”In chei pas suturnis dai pastôrs o viôt la procession dai [...]
Posted on on Marzo 15th, 2010 in
2010, Articoli, Sant Jacum, Zenâr-Fevrâr |
1 Comment »
In viaç te fede e te nestre identitât.
In colaborazion cu la Associazion «La Grame» o proponìn ai nestris letôrs un altri libri râr: A Sant Jacum, là che al finìs il mont di pre Antoni Beline. No dome un diari dal viaç fat dai 12 ai 17 di Fevrâr dal 1996 cui amîs di Glesie [...]
Posted on on Gennaio 25th, 2010 in
2009, Articoli, Dicembar, Sant Jacum |
1 Comment »
In viaç te fede e te nestre identitât.
In colaborazion cu la Associazion «La Grame» o proponìn ai nestris letôrs un altri libri râr: A Sant Jacum, là che al finìs il mont di pre Antoni Beline. No dome un diari dal viaç fat dai 12 ai 17 di Fevrâr dal 1996 cui amîs di Glesie [...]
Posted on on Dicembre 15th, 2009 in
2009, Articoli, Novembar, Sant Jacum |
1 Comment »


text:
CULTURE - I CLASSICS - 19. SANT JACUM, LÀ CHE AL FINÌS IL MONT
Curiosant tra une preiere e chê altre…
Ancje se un al è une persone di intense religjositât, no si pues pratindi che al prei fin che i vegnin lis vissiis te bocje. Al scuen fermâsi ognitant a tirâ flât e a cjalâ ator, in Sante curiositât. No vin di dismenteâ che i lûcs de devozion popolâr no dome a son metûts tes posizions plui bielis, ma a son arcjis di art piçule e grande. Al mertarès lât a Sant Jacum ancje se si è ateus; par viodi il puest, la basiliche, i palaçs, lis contradis, i colôrs des pieris imboreadis dal soreli che al va a mont. E po statuis, altârs, figurazions… Une robe straordenarie. Par ricjece, par varietât, par armonie tra mont sacrâl e profan. Il cûr de citât, di dimensions vivibilis come grandece e come int, al à la basiliche, il palaç dal vescul e chel dai cjalunis, la universitât, il palaç de aministrazion civîl, il ’seminari, il convent di Sant Francesc, l’ospizi pai pelegrins, trasformât in albierc di lus, l’istitût pe lenghe e pe culture galiziane, i cuartîrs dal marcjât, dai mistîrs, lis stradis che a rivavin i pelegrins, lis glesiis, lis buteghis, ma dut armonizât, cence contrascj e cence sfuarçaduris. La soste e je stade curte, une sere e une dì, e in plui al jere un frêt cancar. Par chel o ai preferît gjoldimi la glesie. Grande, biele e devote. Mi soi passût a cjalâ la grande statue, dute rivistide di aur e di arint, par onorâ l’apuestul e salvâlu de devozion esagjerade de int, che e voleve puartâlu vie, un tocut parom, di memorie. E je usance di cjapâ il sant a bracecuel, pardaûr. Ancje jo lu ai strent, domandant che mi strenzi ancje lui, me e la int che o puarti simpri tal cûr par dovê e par brame. O ai venerât la casse indorade de cripte sot dal altâr, là che a saressin lis sôs relicuiis, inluminadis di une grande stele. Come che o ai dit, no mi à passât pal cjâf di domandâmi se a jerin propit i vues di Sant Jacum, dal moment che i vues no zovin nuie, nancje chei dai Sants. Tor ator dal altâr a son lis capelis, cun tal mieç la puarte sante che si vierç tal an Sant, che al scjât ogni volte che ai 25 di Lui al cole di fieste. Il prossim an Sant al sarà dal ‘99 e a stan za preparantsi e preparant. Ma la capele che mi à plasût di plui e je stade chê cul tritic de Madone cul frut, Sant Jacum e un altri Sant. Un altâr dal ‘300, di une umanitât e spiritualitât che no si pues contâ. La Madone e à doi puntinuts lusints tal mieç dai voi e al somee che ti cjali fis. O ai pensât che no pues jessi brute la muart se tu âs doi voi cussì dolçs e umans che ti cjalin. Ce che o paiarès a tornâ a viodi chei voi!
Tra tancj altârs e altaruts e statuis e capelis, a ‘nd è une riservade a la adorazion e a la preiere personâl, come te catedrâl di Barcelone. E je la capele di Crist agonizant. Tal mûr a àn sgjavât come une grote, là che il Signôr al sude sanc e l’agnul al cîr di confuartâlu. Une robe che mi à impressionât a son i sfueuts che la int, di ogni etât, e met tes sôs mans in preiere e intun zeut poiât sul plan dal altâr. Ognidun che al à une domande di fâ, un probleme che lu tormente, une gracie che i covente, le scrîf tal sfueut e le met tes mans dal Signôr come se la gracie le domandàs lui. Intun altri altâr di cheste capele al è ancje un Bambin di Praghe, cu la tunicute blancje, la cotulute ricamade sot de tonie e lis scarputis. Ma la robe plui biele e je la muse di chest bambin: gras e taront come un dindi e cuntune cjavelade nere piês de zoventût che si viôt ator pes stradis. Ti vignive di piçâlu, di tant che al jere tombul e ninin. O ai vût gust di viodi, a diestre e a çampe de capele maiôr, une femine e un om, cun tant di non: Marie di Salome e Zebedeo, la mari e il pari di Sant Jacum. Par dî che ancje i sants a nassin come ducj e che la prime scuele di sapience e virtût si le à in cjase. Une clamade o mission prime che Crist al clami e al mandi. Se o fos un artist o un poete o fevelarès come che al merte dal puarti de Glorie, cu la colone de vite là che si va a meti la man. A fuarce di meti mans, a àn fate la buse. Di fat si jentre tal marmul cun ducj i cinc dêts. Al è li che si domande lis trê graciis che dopo Sant Jacum al sielç la plui adate. Jo o ai metût dome i trê numars, parcè che nancje jo no sai di precîs ce che propit al covente pe mê anime e pe mê vite e no ai volût cori il riscli di fâ come la canaie, che e strace une ocasion uniche par domandâ un gjelât. Adalt a son figurâts i profetis e i apuestui e plui in alt ancjemò, a corone, i 24 viei de Apocalìs cui struments musicâi in man. Une armonie di storie, di art, di significazion, di simbologjie, di misteri. Chês statuis a son masse bielis par no jessi umanis, ma a son masse spirtuâls par no jessi divinis. I pelegrins, cjatantsi dopo des traversiis e dai pericui dal viaç, denant di dute cheste sante compagnie, a scugnivin pensâ di jessi rivâts in paradîs, di jessi za in glorie. I turiscj pelegrins a restin impressionâts dal botafumeiro, il grant turibul che al ven tirât cu lis cuardis e fat zirâ par aiar dilunc fûr de navade. Une usance nassude forsit par resons igjenichis, cun tante int che e rivave tes sagris di ogni bande e in ogni stât e condizion, che dopo le àn fate deventâ la grande atrazion. Di fat o soi convint che, cuant che a tachin a tirâ chest turibul, la int e je tant intente a cjalâlu che a podaressin puartâ vie ancje Sant Jacum. Mi è vignût tal cjâf un fat, viodût a Salzburg. Dongje de puarte grande de catedrâl al jere un om cuntun organet a vendi planets. E i planets ju tirave fûr une simiute. E je rivade une sdrume di turiscj americans e, a pene viodude la simiute, a àn dismenteât catedrâl, Mozart e dut il sflandôr dal Sietcent. Ducj in file a spietâ cun pazience di jessi fotografâts dongje de simiute. Des glesiis che o ai viodudis in chest pelegrinaç, o disarai che te Sagrada Familia e sul Tibidabo no si preave; te catedrâl di Barcelone si jere invoiâts a preâ, soredut te capele dal Crist di Lepanto; te basiliche di Sant Jacum si scugnive preâ. Anzit si podeve ancje stâ li cence dî nuie. A preavin cun te e par te i claps, lis statuis, la memorie e i secui.
pre Antoni Beline


text:
I CLASSICS - 22. SANT JACUM, LÀ CHE AL FINÌS IL MONT
Insieme a crevâ il pan su la tombe dal apuestul
Dai tancj ricuarts ingrumâts intun timp cussì curt, il plui fuart par me, e no dome par me, al è sigurementri la messe di vinars ai 16 di Fevrâr, cjantade e vivude cun grande devozion e comozion te capele de Madone dal Pilâr. Nol capite ogni dì di crevâ il pan de vite su la tombe di un apuestul. Spiritualmentri e simbolichementri al è come metisi in contat cun Crist, che al à sielzût Jacum e lu à vût so comensâl inte sere dolorose che e precedeve e a preparave la sô muart.
La messe le à tignude sù bons. Della Bianca, il plui alt in jerarchie, e ducj nô i vin fat corone come intune famee di fradis. Al ven da se che o vin preât e cjantât te ricjece uniche de nestre lenghe, deventade ancjemò plui cjare pal fat de lontanance e de presince spirtuâl di tante int vive e muarte che o puartavin tal cûr. La messe e je simpri compagne de bande di Crist che al laude il Pari e al presente il so amôr insanganât, ma de bande nestre a ‘nd è messis grandis, messis scletis, messis puaris e messis che Diu nus vuardi. Chê ore che o vin vivude li, des cinc aes sîs, e je stade une grande messone, di chês che si stampin in profonditât te tô memorie e che ti zove simpri ricuardâ.
A àn volût che o disès cuatri peraulis, ma li propit no coventavin parcè che dut al fevelave al cûr. Par chel mi soi limitât a strucâ chei pinsîrs che o vevi vût mût di dîju tai moments che si cjatavisi insieme la sere. O ai ricuardât i muarts, cognossûts e scognossûts, cu la preiere che, dopo di vê strissinât i lôr biâts vues fint al confin dal mont, tant a dî fintremai ae ultime lôr zornade, a puedin finalmentri polsâ dal lunc e tormentât lôr viaç.
Pe nestre int di cjase, di paîs, di popul o ai domandade la gracie, soredut in chescj timps di grande confusion e smariment culturâl e spirtuâl, di no jessi torzeons che a zirin a vueit o te disperazion, ma personis che a san di dulà che a vegnin e là che a àn di rivâ. In plui di dâ al lôr cjaminâ in chest mont il valôr e il significât di un pelegrinaç, di un cjaminâ cun Diu e viers Diu, in libertât interiôr e serenitât.
Nô o vin di meti dute la nestre inteligjence e sapience, ma une man a àn di dânuse ancje i sants, i sants de nestre glesie ede nestre tiere e i sants de grande famee di Diu. A Sant Jacum, che nus à dade la buine ispirazion di lâ a venerâlu e nus à compagnâts fin là vie, i domandìn che al compagni il viaç dal nestri popul cui simbui che la iconografie lu figure.
Che no nus mancji mai il baston che nus ten sù tai moments de strachetât e dal sfiniment. Par vieri e jere soredut la strachetât e il sfiniment fisic. La modernitât nus à puartât un gnûf sfiniment e une gnove strachetât, sigurementri plui pericolose parcè che plui dificil di curâ: la strachetât de anime, il sfiniment psicologjic, la depression, il sens de inutilitât dal vivi, il pês de vite, la mancjance di prospetivis e di sperancis che ti puartin a progjetâ, a jessi creatîf, a lâ indenant, a riscjâ.
Cuant che la vite ti cole dentri di te e tu tu colis cun jê, ti convente il baston. E il baston al è la leç di Diu, la sô gracie, la sô presince consolant, la preiere inluminant, la culture, la union tra di nô in chê solidarietât che nus à judâts a frontâ lis sfidis imensis de storie. Che ognidun di nô al cjati un baston tai moments plui a risi. Che ognidun di nô al deventi un baston tal interni de famee, de comunitât paisane, des components sociâls, economichis e culturâls dal nestri popul. Un baston tra une persone e chê altre, tra une gjenerazion e chê altre. Tignintsi sù un cul altri, fasintsi baston un par chel altri, parcè che la strade e je lungje e grivie e vuê no si pues fermâsi mancul di simpri, parcè che l’ingranaç impietôs di cheste societât ciniche e eficientiste ti masane e ti sfracaie.
Dongje dal baston, la coce o bufule da la aghe. Si sa che si mûr prime di sêt che no di fam. Lu àn provât i ebreus tal desert, che a àn tirât a ciment Diu incolpantlu di vêju sburtâts fin li par fâju murî di sêt. E Mosè, disperât, al à batude la crete dôs voltis. Il desert biblic al è dome un moment e un simbul dal desert grant come il mont che i oms a scuegnin traviersâ prindi rivâ ae liberazion totâl.
Nô furlans o vin traviersât il desert de emigrazion, des vueris, de disperazion, dai flagjei naturâi e procurâts. Ma al reste simpri il desert interiôr, là che la anime si inflapìs e e pendole come une plante cence aghe. Cumò, graciant Idiu, no nus mancje il pan e il companadi, che cualchi volte a ‘nt vin ancje di masse. Ma o vin la anime arsinide. Cui nus daraial di bevi la aghe de consolazion e de vite? Cui nus ristoraraial la anime inflapide? La nestre anime e à sêt di veretât, di libertât, di afiet, di dignitât, di comprension, di perdon. E à sêt di Diu ancje se no sa dâi un non a di cheste sêt. Chest cirî disperât e disordenât par ostariis fisichis e simbolichis no isal un spieli de sêt profonde di ogni anime e di un popul intîr? Une dì Crist si è fermât ad ôr di un poç a domandâi di bevi a une biade femine samaritane. E denant de sô maravee, i à rispuindût:”Se tu cognossessis il don di Diu!” (Zn 4, 10).
Salacor no cognossìn il don di Diu e par chel lu scambiìn cun altris dons, magari pui scarts. Pues stâi che une grande responsabilitât le vedi ancje la glesie, che no nus à fat viodi la bielece e il valôr unic di chest don. Par altri dome Diu al pues stimâ il so don come che al merte.
Signôr, danus la aghe dal sintiment, de sapience, de spiritualitât, de essenzialitât, de vite. Tormentinus cu la gole de tô aghe, ma fasinus ancje cjatâ la risultive, se tu vuelis che o podìn frontâ cun bon esit il desert de storie.
pre Antoni Beline


text:
LA FABRICHE DAI… LIBRIS - pre Toni Beline e pre Checo Placerean, “La Bibie”
«Tal imprin Diu al creà cîl e tiere.
Ma la tiere e jere un vuluç e vueide, gnot fonde e jere sul mâr, e il spirt di Diu al svualampave parsore des aghis.
Diu al disè: “Ch’e sedi la lûs” e la lûs e comparì.
Diu al viodè che la lûs e leve ben e al metè la lûs di une bande e il scûr di chê âtre.
Diu al metè il non di dì a la lûs e di gnot al scûr. E passà une sere e une buinore: prime sornade.
Diu al disè: “Che si planti la volte dal cîl tal mieç des aghis e ch’e dividi chestis aghis di chês âtris”. E cussì al sucedè.
Diu al fasè la volte dal cîl ch’e divît lis aghis ch’a son sot de volte dal cîl di chês ch’a son sore de volte dal cîl, e Diu al metè a la volte il non di cîl.
E passà une sere e une buinore: seconde sornade.
Diu al disè: “Lis aghis ch’a son sot dal cîl ch’a s’ingrùmin dutis in tun puest e ch’al vegni fûr il teren” e cussì al sucedè.
Diu al metè il non di tiere al teren e il non di mâr a lis aghis ingrumadis, e Diu al viodè ch’al leve ben».
Un dai criteris par definî lis lenghis (valadì cuant che une fevele e je lenghe e no dialet) e, duncje, rispuindi a la domande (che e pues someâ banâl, ma banâl no je): «tropis sono lis lenghis intal mont?» al è chel di considerâ lenghis dutis lis fevelis che a àn a disposizion une traduzion del Bibie. A jerin 760 intal 1979 seont la Aleance bibliche universâl; a saressin cirche 2000 intal 1998, seont il Centri internazionâl pal studi dal plurilinguisim di Austin, intal Texas.
O pensi che a sedin vonde chestis considerazions par valutâ la impuartance di cheste opare di pre Toni Beline, la traduzion integrâl de Bibie par furlan. Pre Checo Placeran al sustignive che un popul che al à la Bibie inte sô lenghe al è tant che un om cul cjapel sul cjâf.
Ma a son ancje altris mutîfs. La lenghe furlane e à un biel numar di poetis di valôr, ma e je puare di buine prose. Alore la traduzion de Bibie e ven ancje a taponâ cheste buse. La lenghe todescje e fasè un salt di cualitât che le invià viers ce che e je in dì di vuê, propit cu la traduzion de Bibie di bande di Martin Lutâr.
Al è un episodi inte Bibie, chel de torate di Babêl (Gjenesi 11), dulà che al somee che la pluralitât des lenghis al sedi un cjastic di Diu cuintri dal om e de sô supierbie. E se lu leiessin intune altre maniere? Valadì che Diu al bute jù chê torate propit parcè che nol vûl che su la tiere e sedi une sole lenghe, un sôl impêr, une sole culture, nol vûl che e sedi scancelade ogni diviersitât.
Alore Babêl no sarès une maledizion, ma une biele benedizion, la benedizion de varietât e de ricjece des lenghis.
O crôt che pre Toni al sarès dacuardi.
Laurin Zuan Nardin


text:
CULTURE - LA FABRICHE DAI… LIBRIS. Agnul M. Pittana, Chês flamis
«A ardin lis cialis te pinede, / Nus cjalin i pins ta chest ardôr./Chest to sei te lûs, chescj / Tiei pas cidins su lis gusielis, / Chest nassi di gnovis olmis: / segns che s’aunissin sigûrs tes / antighis jechis dal timp. / Impromissions blavis di mâr / Suavis vongolant / S’insedin tal ardôr. Chescj / Tiei pas, i svuâi des nestris alis: / Te pinede a ardin lis cialis»
Al è l’incipit, o, miôr, la prime poesie («Lis cialis te pinede») de racuelte «Chês flamis», editade intal 1988, par cure des edizions Casagrande di Bellinzona. L’autôr al è Agnul M. Pittana, un non che al vûl dî tant inte storie de poesie furlane resinte (al baste dî che il premi S. Simon di Codroip al è intitulât a lui).
Si trate di librut di une otantine di pagjinis, di cutuardis poesiis furlanis, che a deventin cuarantedôs, par vie che, di ognidune, l’autôr al da trê versions: in plui di chê furlane, une version taliane e une inglese.
Agnul al è stât un tradutôr une vore prolific e mertori in lenghe furlane: al à voltât dal latin, dal inglês, dal spagnûl, dal ocitan, dal svuizar todesc, dal sart, dal engjadinês, dal catalan.
Ma chestis ca no son di considerâ propit traduzions, par vie che a son pluitost trê versions di chê stesse poesie. Parcè che di poesie si trate, no de version di une poesie intune altre lenghe cul fin di fâ capî lis peraulis che le componin. Naturalmetri a gambiin lis sonoritâts, si piert cualchi rime, ma magari une altre si le vuadagne, il sens al pues slichiâ di une bande un tichinin, lis frasis a àn une costruzion diferente, il lessic nol è voltât in maniere rigjide. No son traduzions leteraris, ma a son poesie.
La tematiche principâl di chestis poesiis e je la nature, viodude intune simbiosi scuasi panteistiche cul om che le cjale e che al gjolt de sô compagnie. Arbui, mâr, nemâi, soreli, burlaçs, splazis a son personaçs che a cercenin l’om e i fasin viodi e sintî che al è part di un alc plui grant di lui.
Poesie culte, ancje, par vie dai tancj riferiments leteraris che si puedin cjatâ in chestis pagjinis: Francis Scott Fitzgerald («Tender is the night»), Umberto Saba («O ai cjatât un cjaval/o ai cjatât un cjaval» viers che a fasin pensâ a “Ho parlato a una capra»), Pascoli e la famose conversazion di sô mari cu la cjavale.
Poesie cence adietîfs, di lei e di gustâ, lassantsi puartâ de sensualitât sutile che le travane.
Laurin Zuan Nardin


text:
ATUALITÂT - Canadà - Friûl: tante voie di riconession
Tra i zovins furlans dal Canadà, dai Stâts Unîts e in Patrie al è fuart il desideri di sentâsi di gnûf ducj tor di un grant fogolâr dulà che la tradizion si spose cu lis tecnologjiis.
A Toronto dai 21 ai 23 di Otubar si è davuelt il prin radun dai zovins furlans dal Nord Americhe, organizât cun “Ente Friuli nel Mondo” in “cabine di regjie” adun cun chês altris associazions de diaspore e la Regjon Autonome Friûl-Vignesie Julie. Une biele oportunitât di incuintri tra i 100 zovins delegâts e lis realtâts istituzionâls, economichis e culturâls dal Friûl, par rinfuarçâ, zontâ, e rinfrescjâ il leam tra i “nevôts de diaspore” e la “lontane”…. Patrie. Cemût che al jere za sucedût a Melbourne tal 2009, a Porto Alegre tal 2007 e al radun di “Ente Friuli nel Mondo” a Maian tal Avost 2010, tant e je sintude la conesion cul Friul, che nol fevele – o lu fâs pôc e mâl – cui gnûfs mieçs di comunicazions, ancje se la voie dai zovine e je tante, ancje di fâlu imparant la lenghe furlane, come che nus conferme ancje Marco Macorigh, che al veve il compit di coordenâ l’incuintri su culture e identitât «Imparâ il furlan e je la prime robe che nus àn domandât i zovins furlans a Toronto» nus conte Macorigh. Urgjent cumò al è lavorâ ducj, in Friûl e no dome, par riconeti i leams stracs: lu à capît ancje la Regjon che come che a contavin i resoconts uficiâi rivâts di Toronto, si è impegnade a “Tradusi lis necessitâts dai zovins presints in fats concrets tal mancul timp pussibil”.
Daniele Martina


text:
FRIÛL FUR DAL FRIÛL. Il vecjo dal Mac Mahon
Tarcisio Fabris, 80 agns puartâts benon, al è a stâ a Milan e ae fin dal 2011 al à vût la grande sodisfazion di vinci l’Ambrogino d’oro, il ricognossiment plui impuartant de citât di Milan pe ativitât che al davuelç a pro de citadinance. Aromai di agnorums al tire sù cetancj fruts te societât OSG (oratori San Gaetano) li dal cuartîr Mac Mahon. Di fat Tarcisio lu clamin “il vecjo dal Mac Mahon”, “il vecjo” come un altri alenadôr furlan plui famôs, Bearzot. La sô e je une scuele no dome di sport ma massime di vite, come che nus conte cun braure.
Siôr Tarcisio, lui di dulà isal?
O soi nassût a Basilian, dongje Udin.
Lui jerial un zuiadôr di balon, fint a ce nivei jerial rivât?
O ai zirât la Italie in categoriis piçulis fint a rivâ a une promozion in serie C cuant che o jeri a Saronno. Po dopo o ai molât par cirî lavôr, che chei no jerin agns tant biei, ae fin dai agns 50.
E cemût isal rivât a Milan?
Ancje in gracie di cualchi cognossince par vie de mê cariere sportive, e cun gno fradi Paolo. Ancje lui sportîf, campion di “Stajer” (une dissipline ciclistiche di piste che no esit plui, li che il coridôr al lave daûr a un motociclist). Ancje lui al à scugnût molâ il sport par lâ a vore e al jere a Milan.
Nol à molât dal dut il balon, però: lui à vût l’Ambrogino d’oro tant che alenadôr di scuadris zovins.
Sì, e je simpri stade la mê passion e cun di plui o rivavi a tirâ sù cualchi franc in plui, che come che o disevi a jerin timps che par tirâ indevant al voleve ancje un secont lavorut. E cussì o ai continuât a fâlu in variis scuadris de zone.
Lui al insegne a fruts di ogni etât a ogni nazionalitât…
Lis etâts a van dal 2002 al 2005 e aromai tal cuartîr dulà che o soi jo a son ogni sorte di nazionalitâts. Però la impostazion che o ai volût jo, judât di brâfs dirigjents, e je che prime di dut e à di jessi la serietât e l’impegn. Cussì o vin rivât a vê une societât di grant nivel (amatoriâl, si intint) che e da sodisfazion a ducj, fantats par prins.
A proposit di forescj che a vegnin chenti, ise cualchi someance tra la emigrazion che al à vivût lui e cheste?
Pocjis: jo mi visi che cuant che jo e gno fradi o vignivin a vore a Milan, se o jerin a stâ di cualchi bande i vigii a passavin a viodi cui che al jere, trops che o jerin… Cumò a ‘nd è mancul serietât.
Aial nostalgjie dal Friûl?
Ah, beh, a mi un mês di feriis a Lignan no mal gjave nissun, e cun chel o fâs cualchi zîr sù a Basilian e pal Friûl. Pal rest, dopo che tu stâs cetant intun puest, tu ti fasis leams a Milan.
La premiazion ce emozion ise stade?
Une emozion grandonone, jo no savevi che al jere plui di un a jessi premiât, e dongje a chei personaçs mi sintivi un moscjin tra i elefants. Al è stât bielon e massime savê di jessi stât segnalât dai miei concitadins che si son metûts insiemit par mandâ indevant la mê candidature: e je une prove che se si fasin lis robis ben tu otegnis stime e risultâts. ■
Dree Venier


text:
LA LETARE. Si è studât il fûc dai Fogolârs
O soi Danilo Vezzio, il dean dal Fogolâr Furlan di Lyon, la vecje capitâl des Galiis. O volevi puartâ il nestri coment sul editoriâl di Dree Valcic ”Jù lis mans dai nestris emigrants”.
Ma prin o volarès ringraciâ La Patrie dal Friûl pe cualitât di chest sfuei: i articui a son pertinents, pençs, plens di sintiment e di bon sens; ancje i dissens di Di Lena a son di une grande, biele cualitât. Graciis ancje che nus mandais il sfuei in copie di cjarte che, e je vere, no si larès a cirîlu sul sît; e je cussì: cuant che al rive si lu vierç di gust, se no si lasse stâ. Compliments duncje par dut chest e… vait indenant.
La diaspore Furlane, i emigrants… Cumò al sarès forsit miôr fevelâ di furlans tal forest, ancje se nol cambie nuie, ma o varès gust che il furlan tal forest o chel di cjase al fos il stes furlan, ni plui, ni mancul… Un svuizar tal forest al è il stes svuizar te confederazion elvetiche…”Emigrants” nol sune compagn: a son detais, ma la vite e je fate di detais e la evoluzion de culture furlane e varès di valorizâ, finalmentri, la nestre int tal forest. E je ”comunicazion”, o sin dacuardi.
”Jù lis mans..”, just ! Fat ben a dîlu clâr… Ma il vêr probleme nol è chel des mans intor, e nancje di “Friuli nel Mondo” o di chês altris clapis, Efasce, Filef e v.i.: a devin jessi sîs in dut, mi pâr.
Il probleme al è che la Regjon - Nazion Friûl no je stade buine dopo passe – disìn – 60 agns, di imbastî une vere politiche pai furlans tal forest. Ce isal stât fat? Si dan un pôcs di bêçs al Ent o a chês altris associazions e che si rangjin… Chest sisteme al podeve là fin îr, vuê nol baste plui: bisugne vê il coragjo, vê la ambizion di jessi une Nazion!
Nus disin che o sin une Nazion ”cence confins”, par indurmidînus… E sarà ancje cussì, cence confins e cence struturis, cence un program, cence un obietîf, cence une vision plui in là de nape. O sin i miôr ambassadôrs dal Friûl, orpo! Cence ambassade, cence un vêr e propri assessorât o ministeri…
Lis nazion di rispiet, ancje Sant Marin, a àn une rêt – clamìnle – di consolâts, Cjamare di Cumierç, e soredut istitûts culturâls. E il Friûl? …Ma sêstu mat o ce? Ce domandistu? Sêstu fûr cu la cassele dai sintiments?
Si pues ancje capî: no sin ancjimò rivâts a insegnâ il furlan a scuele, mentri che il catalan, il breton o il cors a son materiis che si presentin ai esams di maturitât in France, che no je dal sigûr un grant esempli di ”ouverture” a chês altris culturis: par dî la veretât, a dan fastili, mâl di panze, ai sorestants francês…
Il Friûl al à – anzit scusait, al veve – almancul 200 Fogolârs, Fameis, Sot Napis: a muerin ben planc dutis, cence che la Regjon e alci un dêt… A jerin prontis a deventâ ufici comerciâl, istitût di culture o rapresentantis di une Regjon – Nazion, ma bisugne vê un pêl di coragjo e savê cjalâ lontan par dâ dongje ideis cussì e dâ il vie…
”Ma sêstu mat, ti rindistu cont, ce vegnistu fûr cumò! Cun Tessitori, Chino Ermacora, Ottavio Valerio si lave indenant cussì! E à di lâ ancjimò! O fasìn une biele Convention, i macarons cu la salvie, Dario Zampa cun “Mandi mandi”, o cjantìn “O ce biel cjistiel a Udin” e ducj a son contents… E a tornin a cjase a cja dal diaul!”.
E i Comuns? Ce spietino par lâ a cirî la lôr int, par viodi li che e je, ce che e à fat, cemût che e podarès deventâ une puarte vierte sul mont pai zovins dal Friûl? Pensait un moment ce biel savê che ai confins dal mont il zovin al cjate cualchidun che i fevele par furlan e lu puarte ”downtown at the Company’s head office”, no a bati modon! Pensait…
A son plui di trê milions di furlans tal forest, e je vere, forsit ancje cuatri milions, ma ce Furlans sono? Sano li che al è il Friûl? Al devi jessi parsore Vignesie… Just il cont, ma chei milions li a son pierdûts pal Friûl: no mangjin nancje muset e broade!
Ce jutori àno vût de piçule Patrie par mantignî la culture furlane, ven a stâi la lenghe… No je colpe dal Ent che al fâs ce che al pues, preâ il Signôr che la Crup e tegni dûr cul contribût che se no al cole dut… Al jere scuasit bielzà colât.
Bisugne fevelâsi clâr, ai furlans di cjase no ur interesse nuie dai furlans tal forest, ”che a vegnin a sagre e che a tornin tal forest dopo la Madone di Setembar”…
Un sorestant lu à dite clâr, l’an passât a Maian; un altri sorestant, chest an lu à dite: «i Fogolârs che a son a caratar economic si puedin judâ…». Ven a stâi: se tu puartis bêçs, si pues dâti la man, se no va a fâti foti…
Il popul furlan al à bisugne di sorestants visionaris, no nome di int che e à voie di vinci lis elezion e la poltrone: bisugnave invistî su la diaspore, no lassâle murî. I zovins furlans, soredut diplomâts, no podaran mai cjatâ ducj lavôr in Friûl: la diaspore e varès judât… Pai furlans tal forest il mont al è il nestri curtîl, e la nestre cjase e jere vierte; cumò al è forsit masse tart, il fûc dai Fogolârs si è studât e o sin cence fulminants, e cence confins!
Danilo Vezzio, dean dal Fogolâr Furlan di Lyon